Document ID: 32000R2787

Title and Content:
Κανονισμός (ΕΚ) αριθ. 2787/2000 της Επιτροπής της 15 Δεκεμβρίου 2000 για τροποποίηση κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία με τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(2), εφεξής καλούμενος "κώδικας", και ιδίως το άρθρο 249, Εκτιμώντας τα ακόλουθα: (1) Τα κράτη μέλη ενδέχεται να επιθυμούν να συμμετάσχουν σε δοκιμαστικά προγράμματα για την αξιολόγηση διεθνών, ιδίως, πρωτοβουλιών για την εναρμόνιση και την απλούστευση των τελωνειακών καθεστώτων. Με την επιφύλαξη του κανονισμού (ΕΚ) αριθ. 1172/95 του Συμβουλίου, της 22ας Μαΐου 1995, σχετικά με τις στατιστικές για τις ανταλλαγές αγαθών της Κοινότητας και των κρατών μελών της με τις τρίτες χώρες(3), όπως τροποποιήθηκε τελευταία από τον κανονισμό (ΕΚ) αριθ. 374/98(4), είναι δυνατό να απαιτούνται για το σκοπό αυτό παρεκκλίσεις από τον κανονισμό (ΕΟΚ) αριθ. 2454/93, της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1602/2000(6), για την περίοδο εφαρμογής τέτοιων προγραμμάτων. (2) Η πείρα έχει αποδείξει ότι είναι αναγκαία η αναπροσαρμογή ορισμένων διατάξεων σχετικά με την έκδοση άδειας για τακτικές γραμμές (3) Η απλούστευση και η διευκρίνιση των κανόνων που διέπουν την κοινοτική διαμετακόμιση διευκολύνουν τόσο τις επιχειρήσεις όσο και τις τελωνειακές υπηρεσίες. (4) Τα προβλήματα που ανέκυψαν κατά τα τελευταία έτη στο πλαίσιο του καθεστώτος διαμετακόμισης προκάλεσαν σημαντικές απώλειες εις βάρος των προϋπολογισμών των κρατών μελών και της Κοινότητας και αποτελούν μόνιμη απειλή για τους εμπορικούς κύκλους και τις ευρωπαϊκές επιχειρήσεις. (5) Ο εκσυγχρονισμός των καθεστώτων διαμετακόμισης θεωρείται επιβεβλημένος για να αντιμετωπιστούν κατά τον πλέον κατάλληλο τρόπο οι ανάγκες των επιχειρήσεων με την ταυτόχρονη αποτελεσματική διασφάλιση του δημοσίου συμφέροντος στα κράτη μέλη και στην Κοινότητα. (6) Είναι σκόπιμο να καθοριστούν καλύτερα οι περιπτώσεις κατά τις οποίες είναι υποχρεωτική η χρήση του καθεστώτος κοινοτικής διαμετακόμισης. (7) Είναι σκόπιμο να διαχωριστεί σαφώς η συνήθης διαδικασία, που ισχύει για όλες τις επιχειρήσεις, από τις διευκολύνσεις που παρέχονται μόνο στις επιχειρήσεις που πληρούν ορισμένες προϋποθέσεις. Για το σκοπό αυτό, η προσέγγιση που ενδείκνυται πρέπει να είναι ισορροπημένη και να βασίζεται στο συνυπολογισμό των κινδύνων, ώστε να ευνοηθούν οι αξιόπιστες επιχειρήσεις με την παροχή απλουστεύσεων μέσω ειδικής άδειας, με ταυτόχρονη διασφάλιση της αρχής της ελεύθερης πρόσβασης στη βασική διαδικασία διαμετακόμισης. (8) Για να διασφαλιστεί η ομοιόμορφη εφαρμογή του άρθρου 94 παράγραφος 4 του κώδικα, είναι σκόπιμο να καθοριστούν οι λεπτομέρειες μείωσης του ποσού της συνολικής εγγύησης και απαλλαγής από την υποχρέωση σύστασης εγγύησης. Οι λεπτομέρειες αυτές πρέπει να βασίζονται στην αξιολόγηση τόσο της αξιοπιστίας της επιχείρησης όσο και των κινδύνων που συνδέονται με τα εμπορεύματα. (9) Είναι ανάγκη να προβλεφθούν οι όροι υπό τους οποίους είναι δυνατή η απαγόρευση της σύστασης συνολικής εγγύησης μειωμένου ποσού ή συνολικής εγγύησης για τα εμπορεύματα που παρουσιάζουν αυξημένους κινδύνους. (10) Η διοικητική διαχείριση και ο έλεγχος του καθεστώτος κοινοτικής διαμετακόμισης μπορούν, εν αναμονή της ολοκληρωμένης εφαρμογής του μηχανογραφημένου συστήματος διαμετακόμισης, να βελτιωθούν με τη θέσπιση, στο πλαίσιο των σχετικών ρυθμίσεων, διατάξεων για το σαφή καθορισμό των εφαρμοστέων διαδικασιών και για τις προθεσμίες που πρέπει να τηρούνται για να διασφαλίζεται η παροχή υπηρεσιών καλής ποιότητας στους χρήστες του καθεστώτος. (11) Είναι αναγκαίο να συμπληρωθούν οι ισχύουσες διατάξεις της κοινοτικής διαμετακόμισης, ώστε να διευκολυνθεί και να επισπευσθεί η είσπραξη. (12) Είναι σκόπιμο να πραγματοποιηθούν ορισμένες διορθώσεις σχετικά με την παραπομπή στη σύμβαση TIR. (13) Λαμβανομένης υπόψη της τεχνικής προόδου που έχει συντελεσθεί στην παραγωγή βύνης, απαιτείται η προσαρμογή των κατ' αποκοπή συντελεστών απόδοσης, όσον αφορά την ακαβούρντιστη και καβουρντισμένη βύνη. (14) Ο κανονισμός (ΕΚ) αριθ 2513/98 της Επιτροπής(7) ενημερώνει τους συντελεστές μεταποίησης που καθορίζονται στο παράρτημα I του κανονισμού (ΕΚ) αριθ 1501/95(8) όσον αφορά την παραγωγή ακαβούρντιστης και καβουρδισμένης βύνης, για τον υπολογισμό των επιστροφών κατά την εξαγωγή των μεταποιημένων προϊόντων, και, ως εκ τούτου, οι κατ' αποκοπή συντελεστές απόδοσης πρέπει να υπολογισθούν με βάση τους νέους συντελεστές. (15) Για την αποφυγή τυχόν δυσκολιών όσον αφορά την προπληρωμή των επιστροφών κατά την εξαγωγή σύμφωνα με τον κανονισμό (ΕΟΚ) αριθ 565/80 του Συμβουλίου(9), όπως τροποποιήθηκε τελευταία από τον κανονισμό (ΕΟΚ) αριθ. 2026/83(10), οι νέοι κατ' αποκοπή συντελεστές θα πρέπει να προβλεφθεί να εφαρμόζονται για τα εμπορεύματα με προχρηματοδότηση από την 1η Σεπτεμβρίου 1998. (16) Θα πρέπει να τροποποιηθεί ο κανονισμός (ΕΟΚ) αριθ. 2454/93 αναλόγως. (17) Ορισμένες μεταβατικές διατάξεις του παρόντος κανονισμού θα πρέπει να αντικαταστήσουν αυτές που προβλέπονται στο άρθρο 2 του κανονισμού (ΕΚ) αριθ. 502/1999 της Επιτροπής(11). (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2454/93 τροποποιείται ως εξής: 1. Στο μέρος Ι, τίτλος I, κεφάλαιο 3, προστίθεται το ακόλουθο άρθρο: "Άρθρο 4γ Για δοκιμαστικά προγράμματα στο πλαίσιο των οποίων χρησιμοποιούνται τεχνικές επεξεργασίας δεδομένων που προορίζονται για την αξιολόγηση ενδεχόμενων απλουστεύσεων, οι τελωνειακές αρχές μπορούν να επιτρέπουν τα ακόλουθα για την περίοδο που κρίνεται απολύτως αναγκαία για την εφαρμογή του προγράμματος: a) απαλλαγή από την υποχρεωτική δήλωση που προβλέπεται στο άρθρο 178, παράγραφος 1· b) κατά παρέκκλιση από το άρθρο 222, παράγραφος 1, τα στοιχεία που αντιστοιχούν σε ορισμένες θέσεις του ενιαίου διοικητικού εγγράφου, που δεν είναι αναγκαία για την εξακρίβωση της ταυτότητας των εμπορευμάτων ούτε για την εφαρμογή των εισαγωγικών ή εξαγωγικών δασμών, δεν χρειάζεται να αναγράφονται. Τα στοιχεία αυτά, ωστόσο, πρέπει να παρέχονται κατόπιν σχετικής αιτήσεως στο πλαίσιο διενεργούμενου ελέγχου. Το ποσό των εισαγωγικών δασμών που προβλέπεται να επιβληθούν κατά την περίοδο που καλύπτεται από την παρέκκλιση δεν πρέπει να είναι μικρότερο από αυτό που θα επιβαλλόταν εάν δεν ίσχυε η παρέκκλιση. Τα κράτη μέλη που επιθυμούν να συμμετάσχουν σε τέτοια δοκιμαστικά προγράμματα υποχρεούνται να παρέχουν στην Επιτροπή εκ των προτέρων τα πλήρη στοιχεία του προτεινόμενου δοκιμαστικού προγράμματος, συμπεριλαμβανομένης της προβλεπόμενης διάρκειάς του. Ενημερώνουν επίσης την Επιτροπή για την πραγματική εφαρμογή και τα αποτελέσματα. Η Επιτροπή ενημερώνει τα λοιπά κράτη μέλη." 2. Στο άρθρο 215 παράγραφος 1, δεύτερο εδάφιο οι αριθμοί "(1, 4, 5 και 7)" αντικαθίστανται από τους αριθμούς "(1, 4 και 5)". 3. Στο άρθρο 263 πρώτη περίπτωση, οι λέξεις "των άρθρων 406 έως 409" αντικαθίστανται από τις λέξεις "των άρθρων 406, 407 και 408". 4. Ο τίτλος II του μέρους II αντικαθίσταται από το ακόλουθο κείμενο: "ΤΕΛΩΝΕΙΑΚΟΣ ΧΑΡΑΚΤΗΡΑΣ ΤΩΝ ΕΜΠΟΡΕΥΜΑΤΩΝ ΚΑΙ ΔΙΑΜΕΤΑΚΟΜΙΣΗ" 5. Τα κεφάλαια 1 και 2 του τίτλου II του μέρους II καταργούνται. 6. Η παράγραφος 2 του άρθρου 313 τροποποιείται ως εξής: α) Το στοιχείο α) αντικαθίσταται από το ακόλουθο κείμενο: "α) τα εμπορεύματα που εισέρχονται στο τελωνειακό έδαφος της Κοινότητας σύμφωνα με το άρθρο 37 του κώδικα. Σύμφωνα, ωστόσο, με το άρθρο 38 παράγραφος 5 του κώδικα, τα εμπορεύματα που εισέρχονται στο τελωνειακό έδαφος της Κοινότητας θεωρούνται κοινοτικά, εκτός εάν αποδειχθεί ότι δεν έχουν κοινοτικό χαρακτήρα: - όταν, προκειμένου περί αεροπορικής μεταφοράς, αυτά φορτώθηκαν ή μεταφορτώθηκαν σε αερολιμένα ευρισκόμενο στο τελωνειακό έδαφος της Κοινότητας με προορισμό άλλο αερολιμένα ευρισκόμενο στο τελωνειακό έδαφος της Κοινότητας, εφόσον η μεταφορά πραγματοποιείται βάσει ενιαίου τίτλου μεταφοράς, που έχει εκδοθεί σε κράτος μέλος, ή - όταν, προκειμένου για θαλάσσια μεταφορά, μεταφέρονται μεταξύ λιμένων ευρισκόμενων στο τελωνειακό έδαφος της Κοινότητας στο πλαίσιο τακτικής γραμμής εγκεκριμένης σύμφωνα με τα άρθρα 313α και 313β."· β) το δεύτερο εδάφιο απαλείφεται. 7. Το άρθρο 313β τροποποιείται ως εξής: α) οι παράγραφοι 1 και 2 αντικαθίστανται από το ακόλουθο κείμενο: "1. Μετά από αίτηση της ναυτιλιακής εταιρείας που καθορίζει τη γραμμή, οι τελωνειακές αρχές του κράτους μέλους στο έδαφος του οποίου είναι εγκατεστημένη η εν λόγω ναυτιλιακή εταιρεία, έχουν την ευχέρεια να εγκρίνουν τη δημιουργία τακτικής γραμμής, σε συμφωνία με τα λοιπά ενδιαφερόμενα κράτη μέλη. 2. Η αίτηση πρέπει να περιέχει τα ακόλουθα: α) τους σχετικούς λιμένες· β) τα ονόματα των πλοίων που εξυπηρετούν την τακτική γραμμή και γ) κάθε άλλη πληροφορία που ζητούν οι τελωνειακές αρχές, ιδίως τα ωράρια της τακτικής γραμμής." β) τα στοιχεία α) και β) της παραγράφου 3 αντικαθίστανται από το ακόλουθο κείμενο: "α) που είναι εγκατεστημένες εντός της Κοινότητας και στων οποίων τις λογιστικές εγγραφές έχουν πρόσβαση οι αρμόδιες τελωνειακές αρχές· β) δεν έχουν διαπράξει σοβαρές ή κατ' επανάληψη παραβάσεις σε σχέση με τη λειτουργία τακτικής γραμμής." γ) στην παράγραφο 6 τελευταία φράση, οι λέξεις "σύμφωνα με τη διαδικασία που προβλέπεται στην παράγραφο 4" καταργούνται και προστίθεται η παρακάτω φράση:"Σε περίπτωση τροποποίησης των πληροφοριών που προβλέπονται στην παράγραφο 2, στοιχείο α), εφαρμόζεται η διαδικασία που προβλέπεται στην παράγραφο 4." 8. Το άρθρο 314 τροποποιείται ως εξής α) στην παράγραφο 1, στην εισαγωγική φράση, οι λέξεις "την παράγραφο 2" αντικαθίστανται από τις λέξεις "το άρθρο 314γ, παράγραφος 1"· β) η παράγραφος 2 καταργείται· γ) στην παράγραφο 3, η έκφραση "στην παράγραφο 2" αντικαθίσταται από την έκφραση "στο άρθρο 314γ, παράγραφος 1"· δ) η παράγραφος 4 καταργείται. 9. Μετά το άρθρο 314 παρεμβάλλεται το ακόλουθο κείμενο: "Άρθρο 314α Οι τελωνειακές υπηρεσίες των κρατών μελών παρέχουν μεταξύ τους αμοιβαία συνδρομή για τον έλεγχο της εγκυρότητας και της ακρίβειας των εγγράφων, καθώς και της κανονικότητας των τρόπων οι οποίοι χρησιμοποιούνται, σύμφωνα με τις διατάξεις του παρόντος τίτλου, για την απόδειξη του κοινοτικού χαρακτήρα των εμπορευμάτων. Τμήμα 2 Απόδειξη του κοινοτικού χαρακτήρα Άρθρο 314β Κατά την έννοια του παρόντος τμήματος, ως 'αρμόδιο τελωνείο' νοούνται οι τελωνειακές αρχές που είναι αρμόδιες για τη βεβαίωση του κοινοτικού χαρακτήρα των εμπορευμάτων. Άρθρο 314γ 1. Με την επιφύλαξη των εμπορευμάτων που έχουν υπαχθεί στο καθεστώς εσωτερικής κοινοτικής διαμετακόμισης, η απόδειξη του κοινοτικού χαρακτήρα των εμπορευμάτων μπορεί να αποδειχθεί με ένα από τα ακόλουθα μέσα: α) ένα από τα έγγραφα που προβλέπονται στα άρθρα 315 έως 317 β, ή β) τον τρόπο που προβλέπεται στα άρθρα 319 έως 323, ή γ) το συνοδευτικό έγγραφο που αναφέρεται στον κανονισμό (ΕΟΚ) αριθ. 2719/92 της Επιτροπής(12), ή δ) το έγγραφο που προβλέπεται στο άρθρο 325, ή ε) την ετικέτα που προβλέπεται στο άρθρο 462α, παράγραφος 2, ή στ) το έγγραφο που προβλέπεται στο άρθρο 816, που επιβεβαιώνει τον κοινοτικό χαρακτήρα των εμπορευμάτων, ή ζ) το αντίτυπο ελέγχου Τ5, υπό τους όρους του άρθρου 843. 2. Όταν τα έγγραφα ή οι τρόποι που προβλέπονται στην παράγραφο 1 χρησιμοποιούνται για κοινοτικά εμπορεύματα που περιέχονται σε μη κοινοτικές συσκευασίες, το έγγραφο που βεβαιώνει τον κοινοτικό χαρακτήρα των εμπορευμάτων φέρει μια από τις παρακάτω μνείες: α) envases N β) N-emballager γ) N-Umschließungen δ) Συσκευασία Ν ε) N packaging στ) emballages N ζ) imballaggi N η) N-verpakking θ) embalagens N ι) N-pakkaus ια) N förpackning. 3. Εφόσον πληρούνται οι προϋποθέσεις για την έκδοσή τους, τα έγγραφα που αναφέρονται στα άρθρα 315 έως 323 είναι δυνατό να εκδίδονται εκ των υστέρων. Σ'αυτή την περίπτωση, φέρουν με κόκκινα γράμματα μία από τις ακόλουθες μνείες: ιβ) Expedido a posteriori ιγ) Udstedt efterfoelgende ιδ) Nachträglich ausgestellt ιε) Εκδοθέν εκ των υστέρων ιστ) Issued retroactively ιζ) Délivré a posteriori ιη) Rilasciato a posteriori ιθ) Achteraf afgegeven κ) Emitido a posteriori κα) Annettu jälkikäteen κβ) Utfärdat i efterhand. Υποτμήμα 1 Παραστατικό T2L." 10. Το άρθρο 315 αντικαθίσταται από το ακόλουθο κείμενο: "Άρθρο 315 1. Ο κοινοτικός χαρακτήρας εμπορεύματος αποδεικνύεται με την προσκόμιση παραστατικού T2L. Το εν λόγω παραστατικό καταρτίζεται σύμφωνα με τις παραγράφους 3 έως 5. 2. Ο κοινοτικός χαρακτήρας εμπορευμάτων με προέλευση ή προορισμό τμήμα του τελωνειακού εδάφους της Κοινότητας, όπου δεν ισχύουν οι διατάξεις της οδηγίας 77/388/ΕΟΚ, αποδεικνύεται με την έκδοση παραστατικού T2LF. Οι παράγραφοι 3 έως 5 του παρόντος άρθρου και των άρθρων 316 έως 324στ ισχύουν κατ'αναλογία για το παραστατικό T2LF. 3. Το παραστατικό T2L συντάσσεται επί εντύπου που είναι σύμφωνο με το αντίτυπο αριθ. 4 ή με το αντίτυπο αριθ. 4/5 του υποδείγματος που περιλαμβάνεται στα παραρτήματα 31 και 32. Το εν λόγω έντυπο μπορεί να συνοδεύεται, εφόσον κρίνεται σκόπιμο, από ένα ή περισσότερα συμπληρωματικά έντυπα σύμφωνα με το αντίτυπο αριθ. 4 ή με το αντίτυπο αριθ. 4/5 του υποδείγματος που περιλαμβάνεται στα παραρτήματα 33 και 34. Όταν τα κράτη μέλη δεν εγκρίνουν τη χρησιμοποίηση συμπληρωματικών εντύπων σε περίπτωση χρησιμοποίησης μηχανογραφημένου συστήματος για τη διεκπεραίωση των διασαφήσεων μέσω του οποίου πραγματοποιείται και η έκδοση αυτών, το εν λόγω έντυπο πρέπει να συνοδεύεται από ένα ή περισσότερα έντυπα σύμφωνα με το αντίτυπο αριθ. 4 ή με το αντίτυπο αριθ. 4/5 του υποδείγματος που περιλαμβάνεται στα παραρτήματα 31 και 32. 4. Ο ενδιαφερόμενος θέτει το σύμβολο 'T2L' στη δεξιά υποδιαίρεση της θέσης 1 του εντύπου και το σύμβολο 'T2Lbis' στη δεξιά υποδιαίρεση της θέσης 1 του ή των χρησιμοποιούμενων συμπληρωματικών εντύπων. 5. Οι πίνακες φόρτωσης, που καταρτίζονται βάσει του υποδείγματος που περιλαμβάνεται στο παράρτημα 45 και συμπληρώνονται σύμφωνα με το παράρτημα 44α, είναι δυνατό να χρησιμοποιούνται αντί των συμπληρωματικών εντύπων, ως περιγραφικό τμήμα του παραστατικού T2L." 11. Παρεμβάλλεται το ακόλουθο άρθρο 315α: "Άρθρο 315α Oι τελωνειακές αρχές έχουν τη δυνατότητα να επιτρέπουν σε κάθε πρόσωπο που πληροί τους όρους του άρθρου 373 να χρησιμοποιεί ως πίνακες φόρτωσης πίνακες που δεν πληρούν όλες τις προϋποθέσεις των παραρτημάτων 44α και 45. Το δεύτερο εδάφιο της παραγράφου 1 και οι παράγραφοι 2 και 3 του άρθρου 385 εφαρμόζονται κατ'αναλογία." 12. Το άρθρο 316 αντικαθίσταται από το ακόλουθο κείμενο: "Άρθρο 316 1. Με την επιφύλαξη των διατάξεων του άρθρου 324στ, το παραστατικό T2L εκδίδεται σε ένα μόνον αντίτυπο. 2. Το παραστατικό T2L και, κατά περίπτωση, το ή τα χρησιμοποιούμενα συμπληρωματικά παραστατικά ή ο πίνακας ή οι πίνακες φόρτωσης, θεωρούνται, μετά από αίτηση του ενδιαφερόμενου, από το αρμόδιο τελωνείο. Στη θεώρηση πρέπει να περιλαμβάνονται τα ακόλουθα στοιχεία, που αναγράφονται, στο μέτρο του δυνατού, στη θέση 'Γ. Τελωνείο αναχώρησης' των εν λόγω παραστατικών: α) για το παραστατικό T2L, το όνομα και η σφραγίδα του αρμόδιου τελωνείου, η υπογραφή υπαλλήλου του εν λόγω τελωνείου, η ημερομηνία θεώρησης και είτε ο αριθμός πρωτοκόλλου είτε ο αριθμός της διασάφησης αποστολής, αν απαιτείται τέτοια διασάφηση· β) για το συμπληρωματικό παραστατικό ή τον πίνακα φόρτωσης, ο αριθμός που εμφαίνεται στο παραστατικό T2L, ο οποίος πρέπει να αναγράφεται είτε με σφραγίδα που φέρει την ονομασία του αρμόδιου τελωνείου είτε με το χέρι· στην τελευταία περίπτωση, ο αριθμός πρέπει να συνοδεύεται από την επίσημη σφραγίδα του εν λόγω τελωνείου. Τα παραστατικά αυτά παραδίδονται στον ενδιαφερόμενο." 13. Μετά το άρθρο 316, παρεμβάλλεται το ακόλουθο κείμενο: "Υποτμήμα 2 Εμπορικά έγγραφα". 14. Οι παράγραφοι 2, 3 και 4 του άρθρου 317 αντικαθίστανται από το ακόλουθο κείμενο: "2. Στο τιμολόγιο ή το έγγραφο μεταφοράς που αναφέρεται στην παράγραφο 1 πρέπει να αναγράφεται τουλάχιστον το όνομα και η πλήρης διεύθυνση του αποστολέα ή του ενδιαφερόμενου, αν αυτός δεν είναι ο αποστολέας, ο αριθμός, το είδος, τα σήματα και οι αριθμοί των δεμάτων, η περιγραφή των εμπορευμάτων και η μεικτή μάζα σε χιλιόγραμμα καθώς και, κατά περίπτωση, οι αριθμοί των εμπορευματοκιβωτίων. Ο ενδιαφερόμενος πρέπει να αναγράφει στο εν λόγω έγγραφο κατά τρόπο εμφανή το σύμβολο 'T2L', συνοδευόμενο από τη χειρόγραφη υπογραφή του. 3. Το τιμολόγιο ή το έγγραφο μεταφοράς δεόντως συμπληρωμένο και υπογεγραμμένο από τον ενδιαφερόμενο θεωρείται, μετά από αίτησή του, από το αρμόδιο τελωνείο. Η θεώρηση αυτή πρέπει να περιλαμβάνει το όνομα και τη σφραγίδα του αρμόδιου τελωνείου, την υπογραφή υπαλλήλου του εν λόγω τελωνείου, την ημερομηνία θεώρησης και είτε τον αριθμό πρωτοκόλλου είτε τον αριθμό της διασάφησης αποστολής, αν απαιτείται τέτοια διασάφηση. 4. Εφόσον η συνολική αξία των κοινοτικών εμπορευμάτων, τα οποία αναφέρονται στο τιμολόγιο ή στο έγγραφο μεταφοράς, που έχει συμπληρωθεί και υπογραφεί σύμφωνα με την παράγραφο 2 του παρόντος άρθρου ή σύμφωνα με το άρθρο 224, δεν υπερβαίνει τα 10000 ευρώ, ο ενδιαφερόμενος απαλλάσσεται από την υποχρέωση υποβολής αυτού του εγγράφου για θεώρηση από το αρμόδιο τελωνείο. Στην περίπτωση αυτή, το τιμολόγιο ή το έγγραφο μεταφοράς πρέπει να περιέχει, εκτός από τα στοιχεία που αναφέρονται στην παράγραφο 2, τα στοιχεία του αρμόδιου τελωνείου." 15. Το άρθρο 317α τροποποιείται ως εξής: α) η παράγραφος 2 δεύτερο εδάφιο τροποποιείται ως εξής: i) το στοιχείο γ) αντικαθίσταται από το ακόλουθο κείμενο: "γ) η περιγραφή των εμπορευμάτων σύμφωνα με τη συνήθη εμπορική επωνυμία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους." ii) το στοιχείο στ) αντικαθίσταται από το ακόλουθο κείμενο: "στ) τα ακόλουθα σύμβολα για τον χαρακτήρα των εμπορευμάτων: - το σύμβολο 'C' (ισοδύναμο προς το 'T2L') για τα εμπορεύματα των οποίων μπορεί να δικαιολογηθεί ο κοινοτικός χαρακτήρας, - το σύμβολο 'F' (ισοδύναμο προς το 'T2LF') για τα εμπορεύματα των οποίων μπορεί να δικαιολογηθεί ο κοινοτικός χαρακτήρας, με προορισμό ή προέλευση τμήμα του τελωνειακού εδάφους της Κοινότητας στο οποίο δεν εφαρμόζονται οι διατάξεις της οδηγίας 77/388/ΕΟΚ, - το σύμβολο 'N' για τα λοιπά εμπορεύματα." β) Η παράγραφος 3 αντικαθίσταται από το ακόλουθο κείμενο: "3. Το δηλωτικό δεόντως συμπληρωμένο και υπογεγραμμένο από τη ναυτιλιακή εταιρεία θεωρείται, μετά από αίτησή της, από το αρμόδιο τελωνείο. Η θεώρηση αυτή περιλαμβάνει το όνομα και τη σφραγίδα του αρμόδιου τελωνείου, την υπογραφή υπαλλήλου του εν λόγω τελωνείου και την ημερομηνία θεώρησης." 16. Παρεμβάλλεται το άρθρο 317β: "Άρθρο 317β Όταν εφαρμόζονται οι απλουστευμένες διαδικασίες κοινοτικής διαμετακόμισης που προβλέπονται στα άρθρα 444 και 448, η απόδειξη του κοινοτικού χαρακτήρα των εμπορευμάτων επιτυγχάνεται με την αναγραφή του συμβόλου 'C' (ισοδύναμου του 'T2L') στο δηλωτικό απέναντι από τα σχετικά είδη." 17. Το άρθρο 318 καταργείται και παρεμβάλλεται το ακόλουθο κείμενο: "Υποτμήμα 3 Άλλες αποδείξεις κατάλληλες για ορισμένες πράξεις" 18. Στο άρθρο 319 παράγραφος 1 πρώτη φράση, οι λέξεις "και με την επιφύλαξη των διατάξεων του άρθρου 314 παράγραφος 2" απαλείφονται. 19. Στο άρθρο 320, το στοιχείο β) αντικαθίσταται από το ακόλουθο κείμενο: "β) στις άλλες περιπτώσεις, σύμφωνα με τον τρόπο που προβλέπεται στα άρθρα 315 έως 319 και 321, 322 και 323." 20. Στο άρθρο 321 οι λέξεις "στα άρθρα 315 έως 318" αντικαθίστανται από τις λέξεις "στα άρθρα 315 έως 317β". 21. Τα άρθρα 323α και 324 καταργούνται και παρεμβάλλεται το ακόλουθο υποτμήμα 4: "Υποτμήμα 4 Απόδειξη του κοινοτικού χαρακτήρα των εμπορευμάτων από εγκεκριμένο αποστολέα Άρθρο 324α 1. Οι τελωνειακές αρχές κάθε κράτους μέλους έχουν τη δυνατότητα να επιτρέπουν σε κάθε πρόσωπο, που στο εξής αποκαλείται 'εγκεκριμένος αποστολέας', και το οποίο πληροί τις προϋποθέσεις που προβλέπονται στο άρθρο 373 και επιθυμεί να δικαιολογήσει τον κοινοτικό χαρακτήρα των εμπορευμάτων μέσω παραστατικού T2L σύμφωνα με το άρθρο 315 ή μέσω ενός από τα έγγραφα που αναφέρονται στα άρθρα 317 έως 317β και στη συνέχεια αποκαλούνται 'εμπορικά έγγραφα', να χρησιμοποιεί τα συγκεκριμένα έγγραφα χωρίς να είναι υποχρεωμένος να τα προσκομίζει προς θεώρηση στο αρμόδιο τελωνείο. 2. Οι διατάξεις των άρθρων 374 έως 378 εφαρμόζονται κατ'αναλογία στην άδεια που αναφέρεται στην παράγραφο 1. Άρθρο 324β Στην άδεια καθορίζονται ιδίως: α) το τελωνείο που είναι αρμόδιο για τον εκ των προτέρων έλεγχο της γνησιότητας, κατά την έννοια του άρθρου 324γ παράγραφος 1 στοιχείο α), των εντύπων που χρησιμοποιούνται για την έκδοση των σχετικών εγγράφων· β) οι όροι υπό τους οποίους ο εγκεκριμένος αποστολέας οφείλει να δικαιολογεί τη χρησιμοποίηση των εν λόγω εντύπων· γ) οι εξαιρούμενες κατηγορίες ή διακινήσεις εμπορευμάτων· δ) η προθεσμία εντός της οποίας καθώς και ο τρόπος με τον οποίο ο εγκεκριμένος αποστολέας ενημερώνει το αρμόδιο τελωνείο για να είναι δυνατόν να διενεργηθεί, ενδεχομένως, έλεγχος πριν από την αναχώρηση των εμπορευμάτων. Άρθρο 324γ 1. Στην άδεια ορίζεται ότι η πρόσθια όψη των σχετικών εμπορικών εγγράφων ή η θέση 'Γ. Tελωνείο αναχώρησης' στην πρόσθια όψη των εντύπων που χρησιμοποιούνται για τη σύνταξη του παραστατικού T2L και, κατά περίπτωση, του ή των συμπληρωματικών παραστατικών απαιτείται: α) να φέρει εκ των προτέρων το αποτύπωμα της σφραγίδας του τελωνείου που αναφέρεται στο άρθρο 324β στοιχείο α) και την υπογραφή υπαλλήλου του εν λόγω τελωνείου, ή β) να φέρει με φροντίδα του εγκεκριμένου αποστολέα αποτύπωμα της ειδικής μεταλλικής σφραγίδας που έχουν εγκρίνει οι τελωνειακές αρχές σύμφωνα με το υπόδειγμα του παραρτήματος 62. Το αποτύπωμα της εν λόγω σφραγίδας μπορεί να είναι προεκτυπωμένο στα έντυπα, εφόσον η εκτύπωση έχει ανατεθεί σε εγκεκριμένο για τον σκοπό αυτό τυπογραφείο. Εφαρμόζονται κατ'αναλογία οι διατάξεις του άρθρου 401. 2. Το αργότερο τη στιγμή αποστολής των εμπορευμάτων, ο εγκεκριμένος αποστολέας υποχρεούται να συμπληρώσει και να υπογράψει το έντυπο. Οφείλει, εξάλλου, να αναγράφει στη θέση 'Δ. Έλεγχος από το τελωνείο αναχώρησης' του παραστατικού T2L ή σε εμφανές σημείο του χρησιμοποιούμενου εμπορικού εγγράφου, το αρμόδιο τελωνείο, την ημερομηνία έκδοσης του παραστατικού καθώς και μία από τις ακόλουθες μνείες: - Expedidor autorizado - Godkendt afsender - Zugelassener Versender - Εγκεκριμένος αποστολέας - Authorised consignor - Expéditeur agréé - Speditore autorizzato - Toegelaten afzender - Expedidor autorizado - Hyväksytty lähettäjä - Godkänd avsändare. Άρθρο 324δ 1. Ο εγκεκριμένος αποστολέας δύναται να μην υπογράφει τα χρησιμοποιούμενα εμπορικά έγγραφα ή τα παραστατικά T2L, που φέρουν το αποτύπωμα της ειδικής σφραγίδας που προβλέπεται στο παράρτημα 62 και που έχουν εκδοθεί μέσω ολοκληρωμένου συστήματος ηλεκτρονικής ή αυτόματης επεξεργασίας δεδομένων. Η άδεια αυτή μπορεί να παρέχεται υπό τον όρο ότι ο εγκεκριμένος αποστολέας έχει προηγουμένως υποβάλει στις αρχές αυτές γραπτή δέσμευση, με την οποία αναλαμβάνει την ευθύνη για τις νομικές συνέπειες που απορρέουν από την έκδοση όλων των εμπορικών εγγράφων ή των παραστατικών T2L, τα οποία φέρουν την ειδική σφραγίδα. 2. Τα παραστατικά T2L ή τα εμπορικά έγγραφα που έχουν εκδοθεί σύμφωνα με την παράγραφο 1 πρέπει να φέρουν, αντί για την υπογραφή του εγκεκριμένου αποστολέα, μία από τις ακόλουθες μνείες: - Dispensa de firma - Fritaget for underskrift - Freistellung von der Unterschriftsleistung - Δεν απαιτείται υπογραφή - Signature waived - Dispense de signature - Dispensa dalla firma - Van ondertekening vrijgesteld - Dispensada a assinatura - Vapautettu allekirjoituksesta - Befriad från underskrift. Άρθρο 324ε 1. Οι τελωνειακές αρχές των κρατών μελών έχουν την ευχέρεια να επιτρέπουν στις ναυτιλιακές εταιρείες να εκδίδουν το δηλωτικό που χρησιμοποιείται για την απόδειξη του κοινοτικού χαρακτήρα των εμπορευμάτων το αργότερο την επαύριο της αναχώρησης του σκάφους και, οπωσδήποτε, πριν από την άφιξη του σκάφους στο λιμένα προορισμού. 2. Η άδεια που αναφέρεται στην παράγραφο 1 παρέχεται μόνο στις διεθνείς ναυτιλιακές εταιρείες, οι οποίες: α) πληρούν τους όρους του άρθρου 373· κατά παρέκκλιση, ωστόσο, του άρθρου 373 παράγραφος 1 στοιχείο α), οι εταιρείες είναι δυνατό να μην είναι εγκατεστημένες στην Κοινότητα, αν διαθέτουν σ'αυτή περιφερειακό γραφείο· β) χρησιμοποιούν συστήματα ηλεκτρονικής ανταλλαγής δεδομένων για τη διαβίβαση των πληροφοριών μεταξύ των λιμένων αναχώρησης και προορισμού στην Κοινότητα και γ) εκτελούν σημαντικό αριθμό δρομολογίων μεταξύ των κρατών μελών στο πλαίσιο αναγνωρισμένων διαδρομών. 3. Μετά την παραλαβή της αίτησης, οι τελωνειακές αρχές του κράτους μέλους στο οποίο είναι εγκατεστημένη η ναυτιλιακή εταιρεία, ενημερώνουν σχετικά τα λοιπά κράτη μέλη, στο έδαφος των οποίων βρίσκονται οι προβλεπόμενοι λιμένες αναχώρησης ή προορισμού. Εφόσον δεν υπάρξουν αντιρρήσεις εντός 60 ημερών από την ημερομηνία της γνωστοποίησης, οι τελωνειακές αρχές επιτρέπουν την απλουστευμένη διαδικασία που περιγράφεται στην παράγραφο 4. Η άδεια αυτή ισχύει στα ενδιαφερόμενα κράτη μέλη και εφαρμόζεται μόνο στις πράξεις διαμετακόμισης μεταξύ των λιμένων που αναφέρονται στην εν λόγω άδεια. 4. Η απλουστευμένη διαδικασία εφαρμόζεται ως εξής: α) το δηλωτικό στο λιμένα αναχώρησης διαβιβάζεται με σύστημα ηλεκτρονικής ανταλλαγής δεδομένων στο λιμένα προορισμού· β) η ναυτιλιακή εταιρεία αναγράφει στο δηλωτικό τις μνείες που αναφέρονται στο άρθρο 317α παράγραφος 2· γ) αντίτυπο του δηλωτικού που έχει διαβιβαστεί με σύστημα ηλεκτρονικής ανταλλαγής δεδομένων υποβάλλεται, κατόπιν σχετικής αιτήσεως, το αργότερο την πρώτη εργάσιμη ημέρα μετά την αναχώρηση του σκάφους στις τελωνειακές αρχές του λιμένα αναχώρησης και οπωσδήποτε πριν από την άφιξη του σκάφους στο λιμένα προορισμού, δ) αντίτυπο του δηλωτικού που έχει διαβιβαστεί με σύστημα ηλεκτρονικής ανταλλαγής δεδομένων υποβάλλεται στις τελωνειακές αρχές του λιμένα προορισμού. 5. Εφαρμόζεται κατ'αναλογία το άρθρο 448 παράγραφος 4. Άρθρο 324στ Ο εγκεκριμένος αποστολέας υποχρεούται να εκδίδει αντίγραφο κάθε παραστατικού T2L ή κάθε εμπορικού εγγράφου το οποίο εκδίδεται βάσει του παρόντος υποτμήματος. Οι τελωνειακές αρχές καθορίζουν τους τρόπους σύμφωνα με τους οποίους το εν λόγω αντίγραφο προσκομίζεται για λόγους ελέγχου και φυλάσσεται τουλάχιστον επί δύο έτη." 22. Στην ένδειξη "Τμήμα 2. Ειδικές διατάξεις που αφορούν τα προϊόντα της αλιείας και τα άλλα προϊόντα που λαμβάνονται από τη θάλασσα με πλοία" του κεφαλαίου 3 του τίτλου II του μέρους II, οι λέξεις "Τμήμα 2" αντικαθίστανται από τις λέξεις "Υποτμήμα 5". 23. Στο άρθρο 325 παράγραφος 1 στην εισαγωγική φράση, οι λέξεις "του παρόντος τμήματος" αντικαθίστανται από τις λέξεις "του παρόντος υποτμήματος". 24. Το άρθρο 337 καταργείται. 25. Τα κεφάλαια 4 έως 6α του τίτλου II του μέρους II αντικαθίστανται από το ακόλουθο κείμενο: "ΚΕΦΑΛΑΙΟ 4 Κοινοτική διαμετακόμιση Τμήμα 1 Γενικές διατάξεις Άρθρο 340α Οι διατάξεις του παρόντος κεφαλαίου εφαρμόζονται στην εξωτερική και στην εσωτερική κοινοτική διαμετακόμιση, εκτός αν προβλέπεται άλλως. Τα εμπορεύματα ως προς τα οποία υφίστανται αυξημένοι κίνδυνοι απάτης απαριθμούνται στο παράρτημα 44γ. Όταν μια διάταξη του παρόντος κανονισμού αναφέρεται στο εν λόγω παράρτημα, τα μέτρα σχετικά με τα εμπορεύματα που απαριθμούνται σε αυτό εφαρμόζονται μόνον όταν η ποσότητα των εν λόγω εμπορευμάτων υπερβαίνει την αντίστοιχη ελάχιστη ποσότητα. Το παράρτημα 44γ επανεξετάζεται τουλάχιστον κάθε έτος. Άρθρο 340β Για τους σκοπούς του παρόντος κεφαλαίου, νοούνται ως: 1. 'τελωνείο αναχώρησης', το τελωνείο στο οποίο γίνεται δεκτή η δήλωση υπαγωγής στο καθεστώς κοινοτικής διαμετακόμισης· 2. 'τελωνείο διέλευσης': α) το τελωνείο εξόδου του τελωνειακού εδάφους της Κοινότητας, όταν η εμπορευματική αποστολή απομακρύνεται από το εν λόγω έδαφος κατά τη διαδικασία διαμετακόμισης μέσω των συνόρων μεταξύ ενός κράτους μέλους και μιας τρίτης χώρας που δεν ανήκει στην ΕΖΕΣ· β) ή το τελωνείο εισόδου στο τελωνειακό έδαφος της Κοινότητας, όταν τα εμπορεύματα διέρχονται από το έδαφος τρίτης χώρας κατά τη διάρκεια πράξης διαμετακόμισης· 3. 'τελωνείο προορισμού', το τελωνείο στο οποίο πρέπει να προσκομίζονται τα εμπορεύματα που έχουν υπαχθεί στο καθεστώς κοινοτικής διαμετακόμισης για τη λήξη του καθεστώτος· 4. 'τελωνείο εγγύησης', το τελωνείο που ορίζεται από τις τελωνειακές αρχές κάθε κράτους μέλους, στο οποίο πραγματοποιείται η σύσταση της εγγύησης από τριτεγγυητή· 5. 'χώρα ΕΖΕΣ', κάθε χώρα ΕΖΕΣ ή κάθε χώρα που έχει προσχωρήσει στη σύμβαση της 20ής Μαΐου 1987 περί του καθεστώτος κοινής διαμετακόμισης(13). Άρθρο 340γ 1. Σε καθεστώς εσωτερικής κοινοτικής διαμετακόμισης υπάγονται τα κοινοτικά εμπορεύματα που αποστέλλονται: α) από μέρος του τελωνειακού εδάφους της Κοινότητας στο οποίο εφαρμόζονται οι διατάξεις της οδηγίας 77/388/ΕΟΚ σε μέρος του τελωνειακού εδάφους της Κοινότητας στο οποίο δεν εφαρμόζονται οι προαναφερόμενες διατάξεις· β) από μέρος του τελωνειακού εδάφους της Κοινότητας στο οποίο δεν εφαρμόζονται οι διατάξεις της οδηγίας 77/388/ΕΟΚ σε μέρος του τελωνειακού εδάφους της Κοινότητας στο οποίο εφαρμόζονται οι προαναφερόμενες διατάξεις· γ) από μέρος του τελωνειακού εδάφους της Κοινότητας στο οποίο δεν εφαρμόζονται οι διατάξεις της οδηγίας 77/388/ΕΟΚ σε μέρος του τελωνειακού εδάφους της Κοινότητας, στο οποίο επίσης δεν εφαρμόζονται οι προαναφερόμενες διατάξεις. 2. Με την επιφύλαξη της παραγράφου 3, τα κοινοτικά εμπορεύματα που αποστέλλονται από ένα σημείο του τελωνειακού εδάφους της Κοινότητας σε άλλο μέσω του εδάφους ενός ή περισσοτέρων χωρών ΕΖΕΣ, κατ'εφαρμογή της σύμβασης για το καθεστώς κοινής διαμετακόμισης, υπάγονται στο καθεστώς εσωτερικής κοινοτικής διαμετακόμισης. Για τα εμπορεύματα που αναφέρονται στο πρώτο εδάφιο, τα οποία μεταφέρονται αποκλειστικά δια θαλασσίας ή αεροπορικής οδού, η υπαγωγή στο καθεστώς εσωτερικής κοινοτικής διαμετακόμισης δεν είναι υποχρεωτική. 3. Όταν κοινοτικά εμπορεύματα εξάγονται με προορισμό χώρα ΕΖΕΣ ή με διέλευση μέσω του εδάφους μιας ή περισσοτέρων χωρών ΕΖΕΣ, κατ' εφαρμογή της σύμβασης για το καθεστώς κοινής διαμετακόμισης, υπάγονται στο καθεστώς εξωτερικής κοινοτικής διαμετακόμισης εφόσον: α) έχουν αποτελέσει αντικείμενο τελωνειακών διατυπώσεων εξαγωγής με σκοπό τη χορήγηση επιστροφών κατά την εξαγωγή σε τρίτες χώρες στο πλαίσιο της κοινής γεωργικής πολιτικής, ή β) προέρχονται από αποθέματα παρέμβασης και υπόκεινται σε μέτρα ελέγχου όσον αφορά τη χρησιμοποίηση ή/και τον προορισμό και έχουν αποτελέσει αντικείμενο τελωνειακών διατυπώσεων εξαγωγής σε τρίτες χώρες στο πλαίσιο της κοινής γεωργικής πολιτικής, ή γ) απολαύουν επιστροφής ή διαγραφής των εισαγωγικών δασμών υπό την προϋπόθεση ότι τα εμπορεύματα εξάγονται εκτός του τελωνειακού εδάφους της Κοινότητας, ή δ) υπόκεινται, υπό μορφή παράγωγων προϊόντων ή αρχικών εμπορευμάτων, σε τελωνειακές διατυπώσεις κατά την εξαγωγή σε τρίτες χώρες στο πλαίσιο της λήξης του καθεστώτος τελειοποίησης προς επανεξαγωγή με το σύστημα επιστροφής, με σκοπό την επιστροφή ή τη διαγραφή των δασμών. Άρθρο 340δ Η μεταφορά, από ένα σημείο του τελωνειακού εδάφους της Κοινότητας σε άλλο μέσω του εδάφους τρίτης χώρας που δεν είναι χώρα ΕΖΕΣ, εμπορευμάτων στα οποία εφαρμόζεται το καθεστώς κοινοτικής διαμετακόμισης, μπορεί να πραγματοποιηθεί υπό καθεστώς κοινοτικής διαμετακόμισης, εφόσον η διέλευση από την εν λόγω τρίτη χώρα πραγματοποιείται με βάση ενιαίο τίτλο μεταφοράς που εκδίδεται σε κράτος μέλος· στην περίπτωση αυτή, το εν λόγω καθεστώς αναστέλλεται στο έδαφος της τρίτης χώρας. Άρθρο 340ε 1. Το καθεστώς της κοινοτικής διαμετακόμισης είναι υποχρεωτικό για τα εμπορεύματα που μεταφέρονται αποκλειστικά και μόνον αεροπορικώς, στην περίπτωση που φορτώνονται ή μεταφορτώνονται σε αερολιμένα της Κοινότητας. 2. Με την επιφύλαξη του άρθρου 91 παράγραφος 1 του κώδικα, το καθεστώς κοινοτικής διαμετακόμισης είναι υποχρεωτικό για τα εμπορεύματα που μεταφέρονται δια θαλάσσης στο πλαίσιο τακτικής γραμμής εγκεκριμένης σύμφωνα με τα άρθρα 313α και 313β. Άρθρο 341 Οι διατάξεις των κεφαλαίων 1 και 2 του τίτλου VII του κώδικα και οι διατάξεις του παρόντος τίτλου εφαρμόζονται κατ' αναλογία στις λοιπές επιβαρύνσεις κατά την έννοια του άρθρου 91 παράγραφος 1 στοιχείο α) του κώδικα. Άρθρο 342 1. Η εγγύηση που παρέχει ο κύριος υπόχρεος ισχύει σε ολόκληρη την Κοινότητα. 2. Όταν η εγγύηση παρέχεται από τριτεγγυητή, ο τριτεγγυητής πρέπει να επιλέξει κατοικία ή να ορίσει αντίκλητο σε κάθε κράτος μέλος. 3. Είναι σκόπιμο να χορηγηθεί εγγύηση για την κάλυψη των κοινοτικών πράξεων διαμετακόμισης που πραγματοποιούνται, από τις σιδηροδρομικές εταιρείες των κρατών μελών, σύμφωνα με διαδικασία άλλη από την απλουστευμένη διαδικασία που αναφέρεται στο άρθρο 372 παράγραφος 1 στοιχείο ζ) σημείο i). Άρθρο 343 Κάθε κράτος μέλος κοινοποιεί στην Επιτροπή, σύμφωνα με τον οριζόμενο τύπο, την κατάσταση καθώς και τον αναγνωριστικό αριθμό, τις αρμοδιότητες, τις ώρες λειτουργίας των τελωνείων που είναι αρμόδια για πράξεις κοινοτικής διαμετακόμισης. Κάθε τυχόν επερχόμενη αλλαγή των εν λόγω στοιχείων γνωστοποιείται στην Επιτροπή. Η Επιτροπή κοινοποιεί τις πληροφορίες αυτές στα λοιπά κράτη μέλη. Άρθρο 344 Τα χαρακτηριστικά των εντύπων, με εξαίρεση το ενιαίο διοικητικό έγγραφο, που χρησιμοποιούνται στο πλαίσιο του καθεστώτος κοινοτικής διαμετακόμισης περιγράφονται στο παράρτημα 44β. Τμήμα 2 Λειτουργία του καθεστώτος Υποτμήμα 1 Μεμονωμένη εγγύηση Άρθρο 345 1. Η μεμονωμένη εγγύηση πρέπει να καλύπτει ολόκληρο το ποσό του τελωνειακού χρέους που μπορεί να γεννηθεί, υπολογιζόμενο με βάση τους υψηλότερους συντελεστές που αφορούν τα εν λόγω εμπορεύματα στο κράτος μέλος προέλευσης. Εντούτοις οι συντελεστές που πρέπει να ληφθούν υπόψη για τον υπολογισμό της μεμονωμένης εγγύησης δεν μπορούν να είναι κατώτεροι από τον ελάχιστο συντελεστή, εφόσον ο συντελεστής αυτός αναφέρεται στην πέμπτη στήλη του παραρτήματος 44γ. 2. Η σύσταση μεμονωμένης εγγύησης με την καταβολή μετρητών πραγματοποιείται στο τελωνείο αναχώρησης. Επιστρέφεται κατά τη λήξη του καθεστώτος. 3. Η μεμονωμένη εγγύηση που παρέχεται από τριτεγγυητή μπορεί να βασίζεται στη χρήση τίτλων μεμονωμένης εγγύησης ύψους 7000 ευρώ, που εκδίδει ο τριτεγγυητής υπέρ των προσώπων που σκοπεύουν να ενεργήσουν ως κύριοι υπόχρεοι. Η ευθύνη του τριτεγγυητή ανέρχεται μέχρι του ποσού των 7000 ευρώ ανά τίτλο. Άρθρο 346 1. Η πράξη μεμονωμένης εγγύησης από τριτεγγυητή πρέπει να είναι σύμφωνη με το υπόδειγμα που περιλαμβάνεται στο παράρτημα 49. Όταν το τελωνείο αναχώρησης είναι διαφορετικό από το τελωνείο εγγύησης, το τελευταίο διατηρεί αντίγραφο της πράξης αποδοχής της σύστασης της εγγύησης. Το πρωτότυπο προσκομίζεται από τον κύριο υπόχρεο στο τελωνείο αναχώρησης, όπου και φυλάσσεται. Εφόσον χρειάζεται, το εν λόγω τελωνείο μπορεί να ζητήσει τη μετάφραση στη γλώσσα ή σε μια από τις επίσημες γλώσσες του ενδιαφερομένου κράτους μέλους. 2. Όταν το απαιτούν οι εθνικές νομοθετικές, κανονιστικές και διοικητικές διατάξεις ή τα συναλλακτικά ήθη, κάθε κράτος μέλος μπορεί να ζητήσει τη σύνταξη της πράξης εγγύησης που αναφέρεται στην παράγραφο 1 υπό διαφορετική μορφή, εφόσον αυτή περιλαμβάνει στοιχεία παρόμοια με αυτά που περιέχονται στην πράξη που προβλέπεται στο υπόδειγμα. Άρθρο 347 1. Στην περίπτωση του άρθρου 345 παράγραφος 3, η πράξη μεμονωμένης εγγύησης πρέπει να είναι σύμφωνη με το υπόδειγμα που περιλαμβάνεται στο παράρτημα 50. Εφαρμόζεται κατ' αναλογία το άρθρο 346 παράγραφος 2. 2. Ο τίτλος μεμονωμένης εγγύησης καταρτίζεται επί εντύπου που πρέπει να είναι σύμφωνο με το υπόδειγμα που περιλαμβάνεται στο παράρτημα 54. Ο τριτεγγυητής αναγράφει επί του τίτλου την ημερομηνία λήξης της προθεσμίας χρήσης του, η οποία δεν μπορεί να υπερβαίνει την προθεσμία ενός έτους από την έκδοσή του. 3. Ο εγγυητής μπορεί να εκδίδει τίτλους μεμονωμένης εγγύησης που δεν ισχύουν για πράξη κοινοτικής διαμετακόμισης που αφορά εμπορεύματα τα οποία περιλαμβάνονται στην κατάσταση του παραρτήματος 44γ. Για το σκοπό αυτό, ο τριτεγγυητής αναγράφει διαγωνίως στον τίτλο ή στους τίτλους μεμονωμένης εγγύησης που εκδίδει μια από τις παρακάτω μνείες: - Validez limitada - Begrænset gyldighed - Beschränkte Geltung - Περιορισμένη ισχύς - Limited validity - Validité limitée - Validità limitata - Beperkte geldigheid - Validade limitada - Voimassa rajoitetusti - Begränsad giltighet. 4. Ο κύριος υπόχρεος παραδίδει στο τελωνείο αναχώρησης τον αριθμό των τίτλων μεμονωμένης εγγύησης που αντιστοιχούν σε πολλαπλάσια των 7000 ευρώ, που απαιτούνται για την κάλυψη ολόκληρου του ποσού που αναφέρεται στο άρθρο 345, παράγραφος 1. Οι τίτλοι αυτοί φυλάσσονται από το τελωνείο αναχώρησης. Άρθρο 348 1. Το τελωνείο εγγύησης ανακαλεί την απόφαση με την οποία αποδέχτηκε την ανάληψη υποχρεώσεων από τον τριτεγγυητή, όταν δεν πληρούνται πλέον οι όροι που ίσχυαν κατά το χρόνο έκδοσής της. Ο τριτεγγυητής μπορεί επίσης, ανά πάσα στιγμή, να παραιτηθεί από τις υποχρεώσεις που ανέλαβε. 2. Η ανάκληση ή η παραίτηση ισχύουν από τη δέκατη έκτη ημέρα μετά τη γνωστοποίησή τους, κατά περίπτωση, στον τριτεγγυητή ή στο τελωνείο εγγύησης. Από την ημερομηνία ισχύος της ανάκλησης ή της παραίτησης, οι τίτλοι της μεμονωμένης εγγύησης που εκδόθηκαν νωρίτερα δεν είναι δυνατό να χρησιμοποιηθούν για την υπαγωγή των εμπορευμάτων στο καθεστώς κοινοτικής διαμετακόμισης. 3. Η ανάκληση ή η παραίτηση καθώς και η ημερομηνία έναρξης της ισχύος τους γνωστοποιούνται αμέσως στην Επιτροπή από το κράτος μέλος στο οποίο υπάγεται το τελωνείο εγγύησης. Η Επιτροπή ενημερώνει σχετικά τα λοιπά κράτη μέλη. Υποτμήμα 2 Μεταφορικά μέσα και δηλώσεις Άρθρο 349 1. Κάθε δήλωση διαμετακόμισης περιλαμβάνει μόνο εμπορεύματα που φορτώθηκαν ή πρόκειται να φορτωθούν σε ενιαίο μεταφορικό μέσο για να μεταφερθούν από το ίδιο τελωνείο αναχώρησης στο ίδιο τελωνείο προορισμού. Για την εφαρμογή του παρόντος άρθρου και υπό την προϋπόθεση ότι τα μεταφερόμενα εμπορεύματα αποτελούν αντικείμενο ενιαίας αποστολής, ως ενιαίο μεταφορικό μέσο νοούνται: α) οδικό όχημα συνοδευόμενο από το ή τα ρυμουλκούμενα ή ημιρυμουλκούμενα οχήματά του· β) συρμός σιδηροδρομικών οχημάτων ή αμαξών· γ) τα σκάφη που αποτελούν ενιαίο σύνολο· δ) τα εμπορευματοκιβώτια που φορτώνονται σε ένα ενιαίο μεταφορικό μέσο κατά την έννοια του παρόντος άρθρου. 2. Για τη φόρτωση εμπορευμάτων σε περισσότερα από ένα τελωνεία αναχώρησης και για την εκφόρτωση σε περισσότερα από ένα τελωνεία προορισμού, μπορεί να χρησιμοποιείται ενιαίο μεταφορικό μέσο. Άρθρο 350 Οι πίνακες φόρτωσης, που έχουν συνταχθεί βάσει του παραρτήματος 44α και σύμφωνα με το υπόδειγμα του παραρτήματος 45, είναι δυνατό να χρησιμοποιούνται αντί των συμπληρωματικών εντύπων, ως περιγραφικό τμήμα της δήλωσης διαμετακόμισης, της οποίας αποτελούν αναπόσπαστο μέρος. Άρθρο 351 Στις περιπτώσεις αποστολών που περιέχουν εμπορεύματα τα οποία πρέπει να τεθούν ταυτόχρονα υπό καθεστώς εξωτερικής κοινοτικής διαμετακόμισης και υπό καθεστώς εσωτερικής κοινοτικής διαμετακόμισης, το έντυπο της δήλωσης διαμετακόμισης που φέρει το σύμβολο Τ συνοδεύεται από: α) τα συμπληρωματικά έντυπα που φέρουν αντίστοιχα τα σύμβολα 'T1bis', 'T2bis' ή 'T2Fbis', ή β) τους πίνακες φόρτωσης που φέρουν αντίστοιχα τα σύμβολα 'T1', 'T2' ή'T2F'. Άρθρο 352 Στην περίπτωση που το σύμβολο 'T1', 'T2' ή 'T2F' έχει παραλειφθεί από τη δεξιά υποδιαίρεση της θέσης 1 της δήλωσης διαμετακόμισης ή όταν, στην περίπτωση αποστολών που περιέχουν εμπορεύματα τα οποία πρέπει να υπαχθούν ταυτόχρονα στο καθεστώς εσωτερικής κοινοτικής διαμετακόμισης και στο καθεστώς εξωτερικής κοινοτικής διαμετακόμισης, δεν τηρηθούν οι διατάξεις του άρθρου 351, τα εμπορεύματα αυτά θεωρείται ότι υπάγονται στο καθεστώς της εξωτερικής κοινοτικής διαμετακόμισης. Ωστόσο, για την εφαρμογή των εξαγωγικών δασμών ή των μέτρων που προβλέπονται για την εξαγωγή στο πλαίσιο της κοινής εμπορικής πολιτικής, τα εμπορεύματα αυτά θεωρείται ότι κυκλοφορούν υπό το καθεστώς της εσωτερικής κοινοτικής διαμετακόμισης. Άρθρο 353 1. Κατά παρέκκλιση του άρθρου 222 παράγραφος 1, η δήλωση διαμετακόμισης που διαβιβάζεται μέσω ηλεκτρονικού δικτύου, όπως ορίζεται στο άρθρο 4α, παράγραφος 1 στοιχείο α), είναι σύμφωνη με τη μορφή και τις οδηγίες που παρέχονται στο παράρτημα 37α. 2. Οι τελωνειακές αρχές έχουν την ευχέρεια να αποδέχονται, υπό τους όρους και με τον τρόπο που καθορίζουν καθώς και με τήρηση των αρχών που επιβάλλει η τελωνειακή νομοθεσία, τη χρησιμοποίηση πίνακα φόρτωσης ως περιγραφικού μέρους της δήλωσης διαμετακόμισης που υποβάλλεται μέσω ηλεκτρονικών δικτύων. Άρθρο 354 Οι τελωνειακές αρχές έχουν την ευχέρεια να αποδέχονται, υπό τους όρους και με τον τρόπο που καθορίζουν καθώς και με τήρηση των αρχών που επιβάλλει η τελωνειακή νομοθεσία, την υποβολή της δήλωσης διαμετακόμισης ή ορισμένων από τα στοιχεία της με δισκέτα ή μαγνητική ταινία ή με ανταλλαγή δεδομένων με παρόμοια μέσα, κατά περίπτωση υπό κωδικοποιημένη μορφή. Υποτμήμα 3 Διατυπώσεις στο τελωνείο αναχώρησης Άρθρο 355 1. Τα εμπορεύματα που έχουν υπαχθεί στο καθεστώς κοινοτικής διαμετακόμισης πρέπει να μεταφέρονται στο τελωνείο προορισμού μέσω οικονομικώς δικαιολογημένης διαδρομής. 2. Με την επιφύλαξη του άρθρου 387, για τα εμπορεύματα που αναφέρονται στον πίνακα του παραρτήματος 44γ ή όταν οι τελωνειακές αρχές ή ο κύριος υπόχρεος το κρίνουν σκόπιμο, το τελωνείο αναχώρησης καθορίζει υποχρεωτική διαδρομή αναγράφοντας τουλάχιστον στη θέση 44 της δήλωσης διαμετακόμισης τα κράτη μέλη από τα οποία πρόκειται να διέλθουν τα εμπορεύματα, λαμβανομένων υπόψη των στοιχείων που κοινοποιεί ο κύριος υπόχρεος. Άρθρο 356 1. Το τελωνείο αναχώρησης καθορίζει την ημερομηνία λήξης της προθεσμίας εντός της οποίας τα εμπορεύματα πρέπει να προσκομιστούν στο τελωνείο προορισμού, αφού ληφθούν υπόψη η ακολουθητέα διαδρομή, οι διατάξεις που διέπουν τη μεταφορά και άλλες ισχύουσες ρυθμίσεις και, κατά περίπτωση, τα στοιχεία που κοινοποιεί ο κύριος υπόχρεος. 2. Η καθοριζόμενη κατ'αυτό τον τρόπο από το τελωνείο αναχώρησης προθεσμία δεσμεύει τις τελωνειακές αρχές των κρατών μελών από το έδαφος των οποίων διέρχονται τα εμπορεύματα κατά την πράξη της κοινοτικής διαμετακόμισης και δεν μπορεί να τροποποιηθεί από τις εν λόγω αρχές. 3. Όταν τα εμπορεύματα προσκομίζονται στο τελωνείο προορισμού μετά την εκπνοή της προθεσμίας που όρισε το τελωνείο αναχώρησης και το εκπρόθεσμο οφείλεται, κατά την κρίση του τελωνείου προορισμού, σε δεόντως αιτιολογημένες περιστάσεις μη δυνάμενες να καταλογιστούν στον μεταφορέα ή στον κύριο υπόχρεο, ο τελευταίος θεωρείται εμπρόθεσμος. Άρθρο 357 1. Με την επιφύλαξη της παραγράφου 4, η παράδοση των εμπορευμάτων που πρόκειται να υπαχθούν στο καθεστώς κοινοτικής διαμετακόμισης προϋποθέτει τη σφράγισή τους. 2. Πραγματοποιείται σφράγιση: α) ανά χώρο, όταν το μεταφορικό μέσο έχει εγκριθεί κατ' εφαρμογή άλλων διατάξεων ή έχει αναγνωρισθεί ως κατάλληλο από το τελωνείο αναχώρησης· β) ανά κιβώτιο στις λοιπές περιπτώσεις. Οι μολυβδοσφραγίδες πρέπει να ανταποκρίνονται στα χαρακτηριστικά που αναφέρονται στο παράρτημα 46α. 3. Είναι δυνατό να αναγνωρίζονται ως κατάλληλα για σφράγιση ανά χώρο τα μεταφορικά μέσα, τα οποία: α) είναι δυνατό να σφραγίζονται κατά τρόπο απλό και αποτελεσματικό· β) είναι κατασκευασμένα κατά τέτοιο τρόπο, ώστε να μην μπορούν να εξαχθούν ή να εισαχθούν τα εμπορεύματα χωρίς εμφανή παραβίαση ή ρήξη των σφραγίδων· γ) δεν έχουν κρυφούς χώρους που να επιτρέπουν την απόκρυψη εμπορευμάτων· δ) έχουν χώρους προοριζόμενους για τη φόρτωση, οι οποίοι είναι ευκόλως προσιτοί για τον έλεγχο από τις τελωνειακές αρχές. Κάθε οδικό όχημα, ρυμουλκούμενο ή ημιρυμουλκούμενο όχημα ή εγκεκριμένο εμπορευματοκιβώτιο για τη μεταφορά εμπορευμάτων που έχει σφραγιστεί από το τελωνείο σύμφωνα με τις διατάξεις διεθνούς συμφωνίας στην οποία η Ευρωπαϊκή Κοινότητα είναι συμβαλλόμενο μέρος, θεωρείται κατάλληλο για σφράγιση. 4. Το τελωνείο αναχώρησης μπορεί να μην προβεί σε σφράγιση όταν, λαμβανομένων υπόψη άλλων τυχόν μέτρων για τη διαπίστωση της ταυτότητας, η περιγραφή των εμπορευμάτων στη δήλωση διαμετακόμισης ή στα συμπληρωματικά παραστατικά επιτρέπει τη διαπίστωση της ταυτότητάς τους. Η περιγραφή των εμπορευμάτων θεωρείται ότι επιτρέπει τη διαπίστωση της ταυτότητάς τους όταν είναι αρκετά λεπτομερής ώστε να επιτρέπει την εύκολη αναγνώριση της ποσότητας και της φύσης τους. Όταν παρέχει απαλλαγή από την υποχρέωση σφράγισης, το τελωνείο αναχώρησης αναγράφει στη θέση 'Δ. Έλεγχος από το τελωνείο αναχώρησης' της δήλωσης διαμετακόμισης, απέναντι από τη θέση για τις 'Τεθείσες μολυβδοσφραγίδες', μια από τις ακόλουθες μνείες: - Dispensa - Fritaget - Befreiung - Απαλλαγή - Waiver - Dispense - Dispensa - Vrijstelling - Dispensa - Vapautettu - Befrielse. Άρθρο 358 1. Όταν η επεξεργασία της δήλωσης διαμετακόμισης διενεργείται στο τελωνείο αναχώρησης με ηλεκτρονικά συστήματα, τα αντίτυπα αριθ. 4 και 5 της δήλωσης διαμετακόμισης αντικαθίστανται από το συνοδευτικό έγγραφο διαμετακόμισης, του οποίου το υπόδειγμα και οι αναγκαίες μνείες περιλαμβάνονται στο παράρτημα 45α. 2. Το συνοδευτικό έγγραφο διαμετακόμισης συνοδεύεται, κατά περίπτωση, από κατάλογο ειδών, του οποίου το υπόδειγμα και οι μνείες περιλαμβάνονται στο παράρτημα 45β, ή από πίνακα φόρτωσης. Οι εν λόγω κατάλογοι αποτελούν αναπόσπαστο μέρος του συνοδευτικού εγγράφου διαμετακόμισης. 3. Στην περίπτωση που αναφέρεται στην παράγραφο 1, το τελωνείο αναχώρησης φυλάσσει τη δήλωση διαμετακόμισης και παραδίδει τα εμπορεύματα επιδίδοντας στον κύριο υπόχρεο το συνοδευτικό έγγραφο διαμετακόμισης. 4. Μετά από σχετική άδεια, το συνοδευτικό έγγραφο διαμετακόμισης μπορεί να καταρτίζεται μέσω του μηχανογραφημένου συστήματος του κύριου υπόχρεου. 5. Όταν στις διατάξεις του παρόντος τίτλου γίνεται αναφορά στα αντίτυπα της δήλωσης διαμετακόμισης που συνοδεύουν την αποστολή, οι εν λόγω διατάξεις εφαρμόζονται κατ'αναλογία στο συνοδευτικό έγγραφο διαμετακόμισης. Υποτμήμα 4 Διατυπώσεις κατά τη διάρκεια της μεταφοράς Άρθρο 359 1. Η μεταφορά των εμπορευμάτων που έχουν υπαχθεί στο καθεστώς κοινοτικής διαμετακόμισης πραγματοποιείται με τα αντίτυπα αριθ. 4 και 5 της δήλωσης διαμετακόμισης που παραδίδεται από το τελωνείο αναχώρησης στον κύριο υπόχρεο. Η αποστολή, καθώς και τα αντίτυπα αριθ. 4 και 5 της δήλωσης διαμετακόμισης, προσκομίζονται σε κάθε τελωνείο διέλευσης. 2. Ο μεταφορέας υποβάλλει, σε κάθε τελωνείο διέλευσης προς φύλαξη, δελτίο διέλευσης που συντάσσεται σε έντυπο σύμφωνο με το υπόδειγμα του παραρτήματος 46. 3. Όταν η μεταφορά πραγματοποιείται μέσω τελωνείου διέλευσης διαφορετικού από εκείνο που αναφέρεται στα αντίτυπα αριθ. 4 και 5 της δήλωσης διαμετακόμισης, τότε το τελωνείο διέλευσης μέσω του οποίου πραγματοποιείται η μεταφορά αποστέλλει χωρίς καθυστέρηση το δελτίο διέλευσης στο αρχικά προβλεπόμενο τελωνείο διέλευσης. Άρθρο 360 1. Ο μεταφορέας υποχρεούται, να συμπληρώνει τα αντίτυπα αριθ. 4 και 5 της δήλωσης διαμετακόμισης και να τα υποβάλλει μαζί με την αποστολή στις τελωνειακές αρχές του κράτους μέλους στο έδαφος του οποίου βρίσκεται το μεταφορικό μέσο σε περίπτωση: α) αλλαγής της υποχρεωτικής διαδρομής, όταν εφαρμόζονται οι διατάξεις του άρθρου 355 παράγραφος 2· β) ρήξης των μολυβδοσφραγίδων κατά τη διάρκεια της μεταφοράς για λόγους ανεξάρτητους της θέλησης του μεταφορέα· γ) μεταφόρτωσης των εμπορευμάτων σε άλλο μεταφορικό μέσο· η εν λόγω μεταφόρτωση πρέπει να πραγματοποιείται υπό την εποπτεία των τελωνειακών αρχών, αλλά αυτές έχουν την ευχέρεια να την επιτρέπουν χωρίς επιτήρηση· δ) επικείμενου κινδύνου που απαιτεί την άμεση, μερική ή ολική, εκφόρτωση από το μεταφορικό μέσο· ε) οποιουδήποτε περιστατικού, γεγονότος ή ατυχήματος που ενδέχεται να επηρεάσει την τήρηση των υποχρεώσεων του κύριου υπόχρεου ή του μεταφορέα. 2. Σε περίπτωση που οι τελωνειακές αρχές κρίνουν ότι η πράξη κοινοτικής διαμετακόμισης μπορεί να συνεχιστεί κανονικά και αφού λάβουν, κατά περίπτωση, τα αναγκαία μέτρα, θεωρούν τα αντίτυπα αριθ. 4 και 5 της δήλωσης διαμετακόμισης. Υποτμήμα 5 Διατυπώσεις στο τελωνείο προορισμού Άρθρο 361 1. Τα εμπορεύματα και τα αντίτυπα αριθ. 4 και 5 της δήλωσης διαμετακόμισης προσκομίζονται στο τελωνείο προορισμού. 2. Το τελωνείο προορισμού καταχωρεί τα αντίτυπα αριθ. 4 και 5 της δήλωσης διαμετακόμισης, αναγράφει σ' αυτά την ημερομηνία άφιξης και τα αποτελέσματα του πραγματοποιηθέντος ελέγχου. 3. Για την απόδειξη της λήξης του καθεστώτος σύμφωνα με το άρθρο 365 παράγραφος 2, το τελωνείο προορισμού θεωρεί, κατόπιν αιτήσεως του κύριου υποχρέου, ένα πρόσθετο αντίτυπο αριθ. 5 ή αντίγραφο του αντιτύπου αριθ. 5 της δήλωσης διαμετακόμισης, αναγράφοντας μια από τις ακόλουθες μνείες: - Prueba alternativa - Alternativt bevis - Alternativnachweis - Εναλλακτική απόδειξη - Alternative proof - Preuve alternative - Prova alternativa - Alternatief bewijs - Prova alternativa - Vaihtoehtoinen todiste - Alternativt bevis. 4. Η πράξη διαμετακόμισης μπορεί να περατωθεί σε τελωνείο διαφορετικό από αυτό που προβλέπεται στη δήλωση διαμετακόμισης. Το τελωνείο αυτό καθίσταται τότε τελωνείο προορισμού. Σε περίπτωση που το νέο τελωνείο προορισμού υπάγεται σε κράτος μέλος διαφορετικό από εκείνο στο οποίο υπάγεται το αρχικά προβλεπόμενο τελωνείο, αναγράφει στη θέση 'Θ. Έλεγχος από το τελωνείο προορισμού' του αντιτύπου αριθ. 5 της δήλωσης διαμετακόμισης, εκτός από τις συνήθεις μνείες που υποχρεούται να αναγράψει, μια από τις ακόλουθες μνείες: - Diferencias: mercancías presentadas en la oficina (nombre y país) - Forskelle: det sted, hvor varerne blev frembudt (navn og land) - Unstimmigkeiten: Stelle, bei der die Gestellung erfolgte (Name und Land) - Διαφορές: εμπορεύματα προσκομισθέντα στο τελωνείο (Όνομα και χώρα) - Differences: office where goods were presented (name and country) - Différences: marchandises présentées au bureau (nom et pays) - Differenze: ufficio al quale sono state presentate le merci (nome e paese) - Verschillen: kantoor waar de goederen zijn aangebracht (naam en land) - Diferenças: mercadorias apresentadas na estãncia (nome e país) - Muutos: toimipaikka, jossa tavarat esitetty (nimi ja maa) - Avvikelse: varorna uppvisade för kontor (namn, land). Άρθρο 362 1. Το τελωνείο προορισμού εκδίδει απόδειξη παραλαβής κατόπιν αιτήσεως του προσώπου που υποβάλλει τα αντίτυπα αριθ. 4 και 5 της δήλωσης διαμετακόμισης. 2. Το έντυπο στο οποίο συντάσσεται η απόδειξη παραλαβής είναι σύμφωνο με το υπόδειγμα που εμφανίζεται στο παράρτημα 47. Ελλείψει εντύπου, η απόδειξη μπορεί να καταρτίζεται στο υπόδειγμα που περιλαμβάνεται στο κάτω μέρος της οπίσθιας σελίδας του αντιτύπου αριθ. 5 της δήλωσης διαμετακόμισης. 3. Η απόδειξη παραλαβής πρέπει να συμπληρώνεται εκ των προτέρων από τον ενδιαφερόμενο. Μπορεί να περιέχει εκτός του πλαισίου που προορίζεται για το τελωνείο προορισμού, άλλα στοιχεία σχετικά με την αποστολή. Η απόδειξη παραλαβής δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 365 παράγραφος 2. Άρθρο 363 Οι τελωνειακές αρχές του κράτους μέλους προορισμού επιστρέφουν αμέσως το αντίτυπο αριθ. 5 της δήλωσης διαμετακόμισης στις τελωνειακές αρχές του κράτους μέλους αναχώρησης εντός μέγιστης προθεσμίας ενός μηνός από τη λήξη του καθεστώτος. Άρθρο 364 Κάθε κράτος μέλος ενημερώνει την Επιτροπή σχετικά με την ίδρυση κεντρικών γραφείων που είναι αρμόδια για τη συγκέντρωση και τη διαβίβαση των εγγράφων, καθώς και σχετικά με το είδος των σχετικών εγγράφων και με τις αρμοδιότητές που παρέχονται στα εν λόγω γραφεία. Η Επιτροπή ενημερώνει σχετικά τα λοιπά κράτη μέλη. Υποτμήμα 6 Έλεγχος της λήξης του καθεστώτος Άρθρο 365 1. Σε περίπτωση μη επιστροφής του αντιτύπου αριθ. 5 της δήλωσης διαμετακόμισης στις τελωνειακές αρχές του κράτους μέλους αναχώρησης εντός προθεσμίας δύο μηνών από την ημερομηνία αποδοχής της δήλωσης διαμετακόμισης, οι εν λόγω αρχές ενημερώνουν σχετικά τον κύριο υπόχρεο και τον καλούν να υποβάλει την απόδειξη για τη λήξη του καθεστώτος. 2. Η απόδειξη που αναφέρεται στην παράγραφο 1 μπορεί να συνίσταται στην υποβολή, κατά τρόπο ικανοποιητικό για τις τελωνειακές αρχές, εγγράφου που έχουν επικυρώσει οι τελωνειακές αρχές του κράτους μέλους προορισμού, που προσδιορίζει τα εν λόγω εμπορεύματα βεβαιώνοντας ότι προσκομίστηκαν στο τελωνείο προορισμού ή, σε περίπτωση εφαρμογής του άρθρου 406, στον εγκεκριμένο παραλήπτη. 3. Το καθεστώς κοινοτικής διαμετακόμισης θεωρείται επίσης ότι έληξε, αν ο κύριος υπόχρεος προσκομίσει, κατά τρόπο ικανοποιητικό για τις τελωνειακές αρχές, τελωνειακό έγγραφο υπαγωγής σε τελωνειακό προορισμό σε τρίτη χώρα ή αντίγραφο ή φωτοαντίγραφο αυτού, το οποίο προσδιορίζει τα εν λόγω εμπορεύματα. Το αντίγραφο ή φωτοαντίγραφο του εν λόγω εγγράφου πρέπει να επικυρώνεται είτε από τον οργανισμό που θεώρησε το πρωτότυπο είτε από τις επίσημες αρχές της ενδιαφερόμενης τρίτης χώρας, είτε από τις επίσημες υπηρεσίες ενός κράτους μέλους. Άρθρο 366 1. Όταν, τέσσερις μήνες μετά την ημερομηνία αποδοχής της δήλωσης διαμετακόμισης, οι τελωνειακές αρχές του κράτους μέλους αναχώρησης δεν διαθέτουν απόδειξη για λήξη του καθεστώτος, αναλαμβάνουν αμέσως διαδικασία έρευνας, ώστε να συγκεντρώσουν τις αναγκαίες πληροφορίες για τη λήξη του καθεστώτος ή, σε περίπτωση σχετικής αδυναμίας να προσδιορίσουν τους όρους γένεσης της τελωνειακής οφειλής, να προσδιορίσουν τον οφειλέτη και να προσδιορίσουν τις τελωνειακές αρχές που είναι αρμόδιες για τον καταλογισμό. Η διαδικασία αυτή αναλαμβάνεται αμέσως, αν οι τελωνειακές αρχές έχουν πληροφορίες αρκετά νωρίς ή αν έχουν υποψίες ότι δεν έληξε το καθεστώς. 2. Η διαδικασία έρευνας αναλαμβάνεται επίσης όταν αποκαλυφθεί εκ των υστέρων ότι η απόδειξη για λήξη του καθεστώτος ήταν πλαστή και ότι η εν λόγω διαδικασία είναι αναγκαία για να επιτευχθούν οι στόχοι της παραγράφου 1. 3. Για να αναληφθεί διαδικασία έρευνας, οι τελωνειακές αρχές του κράτους μέλους αναχώρησης απευθύνουν σχετική αίτηση συνοδευόμενη από όλες τις αναγκαίες πληροφορίες στις τελωνειακές αρχές του κράτους μέλους προορισμού. 4. Οι τελωνειακές αρχές του κράτους μέλους προορισμού και, κατά περίπτωση, τα τελωνεία διέλευσης που καλούνται να παρέμβουν στο πλαίσιο διαδικασίας έρευνας ανταποκρίνονται αμέσως στο σχετικό αίτημα. 5. Όταν η διαδικασία έρευνας επιτρέπει να διαπιστωθεί ότι το καθεστώς έληξε ορθά, οι τελωνειακές αρχές του κράτους μέλους αναχώρησης ενημερώνουν σχετικά, χωρίς καθυστέρηση, τον κύριο υπόχρεο καθώς και, κατά περίπτωση, τις τελωνειακές αρχές που έχουν αναλάβει διαδικασία είσπραξης σύμφωνα με τα άρθρα 217 έως 232 του κώδικα. Υποτμήμα 7 Συμπληρωματικές διατάξεις για την ανταλλαγή μεταξύ των τελωνειακών αρχών στοιχείων σχετικά με τη διαμετακόμιση μέσω της χρήσης τεχνολογιών πληροφοριών και ηλεκτρονικών δικτύων. Άρθρο 367 1. Με την επιφύλαξη εξαιρετικών περιστάσεων και διατάξεων για το καθεστώς κοινοτικής διαμετακόμισης που εφαρμόζονται, κατά περίπτωση, κατ'αναλογία, οι ανταλλαγές πληροφοριών μεταξύ των τελωνειακών αρχών που περιγράφονται στο παρόν υποτμήμα πραγματοποιούνται μέσω της χρήσης τεχνολογιών πληροφοριών και ηλεκτρονικών δικτύων. 2. Οι διατάξεις του παρόντος υποτμήματος δεν ισχύουν για τις απλουστευμένες διαδικασίες που χαρακτηρίζουν ορισμένα μεταφορικά μέσα που αναφέρονται στο άρθρο 372 παράγραφος 1 στοιχείο ζ). Άρθρο 368 1. Εκτός από τις ανάγκες ασφάλειας που αναφέρονται στο άρθρο 4α, οι τελωνειακές αρχές ορίζουν και επιβάλλουν τα κατάλληλα μέτρα ασφάλειας για την αποτελεσματική, αξιόπιστη και ασφαλή λειτουργία ολόκληρου του συστήματος διαμετακόμισης. 2. Για να διασφαλιστεί το προαναφερθέν επίπεδο ασφάλειας, κάθε εισαγωγή, τροποποίηση και διαγραφή στοιχείων καταχωρείται με ένδειξη της σκοπιμότητας της σχετικής ενέργειας, του ακριβούς χρονικού σημείου και του προσώπου που πραγματοποιεί την ενέργεια. Εξάλλου, το αρχικό στοιχείο ή κάθε στοιχείο που αποτέλεσε το αντικείμενο της εν λόγω ενέργειας διατηρείται για χρονικό διάστημα τριών ημερολογιακών ετών τουλάχιστον από τη λήξη του έτους, το οποίο αφορά το εν λόγω στοιχείο ή για μεγαλύτερο χρονικό διάστημα εφόσον άλλες διατάξεις το προβλέπουν. 3. Οι τελωνειακές αρχές ελέγχουν κατά τακτά διαστήματα την ασφάλεια. 4. Οι ενδιαφερόμενες τελωνειακές αρχές ενημερώνονται αμοιβαία για κάθε υποψία παραβίασης της ασφάλειας. Άρθρο 369 Το τελωνείο αναχώρησης ενημερώνει το δηλωθέν τελωνείο προορισμού για την πράξη κοινοτικής διαμετακόμισης, κατά την παραλαβή των εμπορευμάτων, μέσω μηνύματος 'δελτίου αναμενόμενης άφιξης'. Το εν λόγω μήνυμα καταρτίζεται βάσει στοιχείων, διορθωμένων κατά περίπτωση, που περιέχονται στη δήλωση διαμετακόμισης και πρέπει να συμπληρώνεται δεόντως. Είναι σύμφωνο με τη δομή και τα χαρακτηριστικά που καθορίζουν από κοινού οι τελωνειακές αρχές. Άρθρο 370 1. Το τελωνείο προορισμού διατηρεί το συνοδευτικό έγγραφο διαμετακόμισης και ανακοινώνει στο τελωνείο αναχώρησης την άφιξη των εμπορευμάτων, την ημέρα της προσκόμισής τους στο τελωνείο προορισμού, μέσω του μηνύματος 'δελτίο άφιξης'. Το εν λόγω μήνυμα δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 365 παράγραφος 2. 2. Με εξαίρεση την περίπτωση δεόντως αιτιολογημένων περιστάσεων, το τελωνείο προορισμού κοινοποιεί το μήνυμα 'αποτελέσματα ελέγχου' στο τελωνείο αναχώρησης το αργότερο την πρώτη εργάσιμη ημέρα μετά την ημέρα προσκόμισης των εμπορευμάτων στο τελωνείο προορισμού. 3. Τα χρησιμοποιούμενα μηνύματα είναι σύμφωνα με τη δομή και τα χαρακτηριστικά που καθορίζουν από κοινού οι τελωνειακές αρχές. Άρθρο 371 Ο έλεγχος των εμπορευμάτων πραγματοποιείται βάσει, κυρίως, του μηνύματος 'δελτίο αναμενόμενης άφιξης' που λαμβάνει το τελωνείο αναχώρησης. Τμήμα 3 Απλουστεύσεις Υποτμήμα 1 Γενικές διατάξεις για τις απλουστεύσεις Άρθρο 372 1. Κατόπιν αιτήσεως του κύριου υπόχρεου ή του παραλήπτη, κατά περίπτωση, οι τελωνειακές αρχές είναι δυνατό να επιτρέπουν τις ακόλουθες απλουστεύσεις: α) χρησιμοποίηση συνολικής εγγύησης ή απαλλαγή από την υποχρέωση της σύστασης εγγύησης· β) χρησιμοποίηση ειδικών πινάκων φόρτωσης· γ) χρησιμοποίηση ειδικών μολυβδοσφραγίδων· δ) απαλλαγή από την υποχρεωτική διαδρομή· ε) το καθεστώς εγκεκριμένου αποστολέα· στ) το καθεστώς εγκεκριμένου παραλήπτη· ζ) εφαρμογή απλουστευμένων διαδικασιών ειδικά για εμπορεύματα που μεταφέρονται: i) σιδηροδρομικώς ή με μεγάλα εμπορευματοκιβώτια, ii) αεροπορικώς, iii) διά θαλάσσης, iv) με δίκτυο αγωγών· η) εφαρμογή άλλων απλουστευμένων διαδικασιών που βασίζονται στο άρθρο 97 παράγραφος 2 του κώδικα. 2. Με την επιφύλαξη αντίθετων διατάξεων του παρόντος τμήματος ή της άδειας, όταν παραχωρούνται οι απλουστεύσεις που αναφέρονται στην παράγραφο 1 στοιχεία α), β) και ζ), αυτές ισχύουν σε όλα τα κράτη μέλη. Όταν παραχωρούνται οι απλουστεύσεις που αναφέρονται στα στοιχεία γ), δ) και ε) ισχύουν μόνο για τις πράξεις κοινοτικής διαμετακόμισης που αρχίζουν στο κράτος μέλος όπου χορηγήθηκε η άδεια. Όταν παραχωρείται η απλούστευση που αναφέρεται στο στοιχείο στ), ισχύει μόνο στο κράτος μέλος όπου χορηγήθηκε η άδεια. Άρθρο 373 1. Η άδεια που αναφέρεται στο άρθρο 372 παράγραφος 1 παρέχεται μόνο στα πρόσωπα τα οποία: α) είναι εγκατεστημένα στην Κοινότητα· η άδεια, ωστόσο, για χρησιμοποίηση συνολικής εγγύησης μπορεί να παρέχεται μόνο στα πρόσωπα που είναι εγκατεστημένα στο κράτος μέλος σύστασης της εγγύησης· β) χρησιμοποιούν τακτικά το καθεστώς κοινοτικής διαμετακόμισης ή οι τελωνειακές αρχές γνωρίζουν ότι είναι σε θέση να ανταποκριθούν στις υποχρεώσεις που απορρέουν από το εν λόγω καθεστώς ή, όταν πρόκειται για την απλούστευση που αναφέρεται στο άρθρο 372 παράγραφος 1 στοιχείο στ), παραλαμβάνουν τακτικά εμπορεύματα που έχουν υπαχθεί στο καθεστώς κοινοτικής διαμετακόμισης και γ) δεν έχουν διαπράξει σοβαρές ή κατ' επανάληψη παραβάσεις της τελωνειακής ή φορολογικής νομοθεσίας. 2. Για να διασφαλιστεί η ορθή διαχείριση των απλουστευμένων διαδικασιών, η άδεια παρέχεται μόνον όταν: α) οι τελωνειακές αρχές είναι σε θέση να ασκήσουν την επιτήρηση και τον έλεγχο του καθεστώτος χωρίς να χρειάζεται να απασχολήσουν διοικητικό δυναμικό δυσανάλογο προς τις ανάγκες των εν λόγω προσώπων και β) τα πρόσωπα τηρούν λογιστικές εγγραφές που επιτρέπουν στις τελωνειακές αρχές να διενεργούν αποτελεσματικό έλεγχο. Άρθρο 374 1. Η αίτηση για τη χορήγηση άδειας χρησιμοποίησης απλουστευμένων διαδικασιών, εφεξής καλούμενη 'αίτηση', υποβάλλεται εγγράφως. Φέρει υπογραφή και ημερομηνία. 2. Η αίτηση πρέπει να περιλαμβάνει τα στοιχεία που επιτρέπουν στις τελωνειακές αρχές να βεβαιώνονται για την τήρηση των όρων χορήγησης των ζητούμενων απλουστευμένων διαδικασιών. Άρθρο 375 1. Η άδεια κατατίθεται στις τελωνειακές αρχές του κράτους μέλους στο οποίο είναι εγκατεστημένος ο αιτών. 2. Η άδεια εκδίδεται ή η αίτηση απορρίπτεται εντός μέγιστης προθεσμίας τριών μηνών από την παραλαβή της εν λόγω αίτησης από τις τελωνειακές αρχές. Άρθρο 376 1. Το πρωτότυπο της άδειας, που φέρει ημερομηνία και υπογραφή, καθώς και ένα ή περισσότερα αντίγραφα αυτού παραδίδονται στον δικαιούχο. 2. Η άδεια διευκρινίζει τους όρους υπό τους οποίους εφαρμόζονται οι απλουστευμένες διαδικασίες και καθορίζει τον τρόπο λειτουργίας και ελέγχου αυτών. Ισχύει από την ημερομηνία έκδοσής της. 3. Στην περίπτωση των απλουστευμένων διαδικασιών που αναφέρονται στο άρθρο 372 παράγραφος 1 στοιχεία γ), δ) και ζ), η άδεια προσκομίζεται στο τελωνείο αναχώρησης μετά από σχετικό αίτημά του. Άρθρο 377 1. Ο δικαιούχος της άδειας υποχρεούται να ενημερώνει τις τελωνειακές αρχές για κάθε περιστατικό που επέρχεται μετά την έκδοση της άδειας και ενδέχεται να έχει επιπτώσεις στη διατήρηση ή το περιεχόμενό της. 2. Η ημερομηνία έναρξης ισχύος αναφέρεται στην απόφαση ανάκλησης ή τροποποίησης της άδειας. Άρθρο 378 1. Οι τελωνειακές αρχές φυλάσσουν τις αιτήσεις και τα σχετικά συνημμένα έγγραφα, καθώς και αντίγραφο των εκδιδόμενων αδειών. 2. Σε περίπτωση που απορριφθεί αίτηση ή καταργηθεί άδεια, η αίτηση και, κατά περίπτωση, η απόφαση απόρριψης της αίτησης ή ακύρωσης ή ανάκλησης της άδειας, καθώς και όλα τα συνημμένα έγγραφα φυλάσσονται για τρία τουλάχιστον έτη από τη λήξη του ημερολογιακού έτους, κατά το οποίο απορρίφθηκε η αίτηση ή ανακλήθηκε ή καταργήθηκε η άδεια. Υποτμήμα 2 Συνολική εγγύηση και απαλλαγή από την υποχρέωση σύστασης εγγύησης Άρθρο 379 1. Ο κύριος υπόχρεος εφαρμόζει τη συνολική εγγύηση ή την απαλλαγή από την υποχρέωση σύστασης εγγύησης εντός των ορίων ενός ποσού αναφοράς. 2. Το ποσό αναφοράς αντιστοιχεί στο ποσό της τελωνειακής οφειλής που ενδέχεται να γεννηθεί για τα εμπορεύματα που έχουν υπαχθεί από τον κύριο υπόχρεο στο καθεστώς κοινοτικής διαμετακόμισης για χρονικό διάστημα μικρότερο της εβδομάδας. Καθορίζεται από το τελωνείο εγγύησης σε συνεργασία με τον ενδιαφερόμενο με βάση τα στοιχεία που αφορούν τα εμπορεύματα που μεταφέρθηκαν κατά το παρελθόν και εκτίμηση του όγκου των πράξεων κοινοτικής διαμετακόμισης που πρόκειται να αναληφθούν, που απορρέουν ιδίως από τα εμπορικά και λογιστικά έγγραφα του ενδιαφερομένου. Για τον καθορισμό του ποσού αναφοράς συνυπολογίζονται οι υψηλότεροι συντελεστές που έχουν εφαρμοστεί στα εμπορεύματα στο κράτος μέλος του τελωνείου εγγύησης. 3. Το τελωνείο εγγύησης προβαίνει σε ετήσια εξέταση του ποσού αναφοράς, με βάση κυρίως πληροφορίες που συγκεντρώνει από το τελωνείο ή τα τελωνεία αναχώρησης και, εφόσον κριθεί αναγκαίο, αναπροσαρμόζει το εν λόγω ποσό. 4. Ο κύριος υπόχρεος βεβαιώνεται ότι τα αναληφθέντα ποσά, λαμβανομένων υπόψη των πράξεων για τις οποίες δεν έχει λήξει το καθεστώς, δεν υπερβαίνουν το ποσό αναφοράς. Όταν το ποσό αναφοράς αποδεικνύεται ανεπαρκές για την κάλυψη των πράξεων κοινοτικής διαμετακόμισης, ο κύριος υπόχρεος υποχρεούται να ενημερώνει σχετικά το τελωνείο εγγύησης. Άρθρο 380 1. Η συνολική εγγύηση καλύπτει ποσό ίσο με το ποσό αναφοράς που αναφέρεται στο άρθρο 379. 2. Το ποσό της συνολικής εγγύησης μπορεί να μειωθεί: α) στο 50 % του ποσού αναφοράς, όταν ο κύριος υπόχρεος αποδεικνύει ότι διαθέτει υγιή οικονομική κατάσταση και ότι διαθέτει επαρκή πείρα όσον αφορά τη χρησιμοποίηση του καθεστώτος κοινοτικής διαμετακόμισης· β) στο 30 % του ποσού αναφοράς όταν ο κύριος υπόχρεος αποδεικνύει ότι διαθέτει υγιή οικονομική κατάσταση και ότι διαθέτει επαρκή πείρα όσον αφορά τη χρησιμοποίηση του καθεστώτος κοινοτικής διαμετακόμισης και διατηρεί υψηλού επιπέδου συνεργασία με τις τελωνειακές αρχές. 3. Μπορεί να χορηγηθεί απαλλαγή από την εγγύηση όταν ο κύριος υπόχρεος αποδεικνύει ότι τηρεί τις προδιαγραφές αξιοπιστίας που περιγράφονται στην παράγραφο 2 στοιχείο β), ότι ελέγχει τις πράξεις μεταφοράς και ότι διαθέτει καλή οικονομική κατάσταση, επαρκή για την επιτυχή αντιμετώπιση των υποχρεώσεών του. 4. Για την εφαρμογή των παραγράφων 2 και 3, τα κράτη μέλη λαμβάνουν υπόψη τα κριτήρια που παρατίθενται στο παράρτημα 46β. Άρθρο 381 1. Προκειμένου να λαμβάνει άδεια για σύσταση συνολικής εγγύησης στην περίπτωση των εμπορευμάτων που αναφέρονται στο παράρτημα 44γ, ο κύριος υπόχρεος απαιτείται να αποδεικνύει, εκτός από το ότι πληροί τους όρους του άρθρου 373, ότι διαθέτει υγιή οικονομική κατάσταση και επαρκή πείρα όσον αφορά τη χρησιμοποίηση του καθεστώτος κοινοτικής διαμετακόμισης και είτε ότι διατηρεί υψηλού επιπέδου συνεργασία με τις τελωνειακές αρχές είτε ότι διατηρεί τον έλεγχο της μεταφοράς. 2. Το ποσό της συνολικής εγγύησης που αναφέρεται στην παράγραφο 1 μπορεί να μειωθεί: α) στο 50 % του ποσού αναφοράς όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις τελωνειακές αρχές και ότι διατηρεί τον έλεγχο της μεταφοράς· β) στο 30 % του ποσού αναφοράς όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις τελωνειακές αρχές, ότι διατηρεί τον έλεγχο της μεταφοράς και ότι διαθέτει καλή οικονομική κατάσταση, επαρκή για την επιτυχή αντιμετώπιση των υποχρεώσεών του. 3. Για την εφαρμογή των παραγράφων 1 και 2, οι τελωνειακές αρχές λαμβάνουν υπόψη τις διατάξεις του παραρτήματος 46β. 4. Οι όροι εφαρμογής της προσωρινής απαγόρευσης της συνολικής εγγύησης μειωμένου ποσού και της συνολικής εγγύησης που προβλέπεται στις παραγράφους 6 και 7 του άρθρου 94 του κώδικα περιλαμβάνονται στο παράρτημα 47α του παρόντος κανονισμού. Άρθρο 382 Η σύσταση της συνολικής εγγύησης διενεργείται από τριτεγγυητή. Λαμβάνει τη μορφή πράξης εγγύησης σύμφωνα με το υπόδειγμα του παραρτήματος 48. Εφαρμόζονται, κατ'αναλογία, οι διατάξεις του άρθρου 346 παράγραφος 2. Άρθρο 383 1. Βάσει της άδειας, οι τελωνειακές αρχές παρέχουν στον κύριο υπόχρεο ένα ή περισσότερα πιστοποιητικά συνολικής εγγύησης ή απαλλαγής από την υποχρέωση σύστασης εγγύησης, καλούμενα εφεξής 'πιστοποιητικά', τα οποία καταρτίζονται σε έντυπο σύμφωνο με το υπόδειγμα που περιλαμβάνεται στο παράρτημα 51 ή στο παράρτημα 51α, κατά περίπτωση, και συμπληρώνεται σύμφωνα με το παράρτημα 51β, και τα οποία του επιτρέπουν να αποδείξει είτε τη σύσταση συνολικής εγγύησης είτε την απαλλαγή από την υποχρέωση σύστασης εγγύησης. 2. Το πιστοποιητικό προσκομίζεται στο τελωνείο αναχώρησης. Η δήλωση διαμετακόμισης πρέπει να αναφέρει τα στοιχεία του πιστοποιητικού. 3. Η διάρκεια ισχύος πιστοποιητικού περιορίζεται σε δύο έτη. Το τελωνείο εγγύησης έχει τη δυνατότητα να παρατείνει το διάστημα αυτό άπαξ κατά δύο έτη το πολύ. Άρθρο 384 1. Το άρθρο 348 παράγραφος 1 και παράγραφος 2 πρώτο εδάφιο εφαρμόζεται κατ'αναλογία στην ανάκληση ή στην παραίτηση από τη συνολική εγγύηση. 2. Από την ημερομηνία ισχύος της ανάκλησης της άδειας για τη σύσταση συνολικής εγγύησης ή της απαλλαγής από την υποχρέωση σύστασης εγγύησης από τις τελωνειακές αρχές ή της ανάκλησης της απόφασης με την οποία το τελωνείο εγγύησης αποδέχθηκε την ανάληψη της υποχρέωσης από τον τριτεγγυητή ή της παραίτησης του τριτεγγυητή από τις υποχρεώσεις του, τα πιστοποιητικά που έχουν εκδοθεί προηγουμένως δεν είναι δυνατό να χρησιμοποιηθούν για την υπαγωγή εμπορευμάτων στο καθεστώς κοινοτικής διαμετακόμισης και επιβάλλεται η επιστροφή τους αμελλητί στο τελωνείο εγγύησης από τον κύριο υπόχρεο. 3. Κάθε κράτος μέλος ανακοινώνει στην Επιτροπή τα στοιχεία αναγνώρισης των ισχυόντων πιστοποιητικών που δεν έχουν επιστραφεί. Η Επιτροπή ενημερώνει σχετικά τα λοιπά κράτη μέλη. 4. Η παράγραφος 3 ισχύει επίσης για τα πιστοποιητικά που δηλώθηκαν ως κλαπέντα, απολεσθέντα ή παραποιηθέντα. Υποτμήμα 3 Ειδικοί πίνακες φόρτωσης Άρθρο 385 1. Οι τελωνειακές αρχές μπορούν να επιτρέπουν στον κύριο υπόχρεο να χρησιμοποιεί ως πίνακες φόρτωσης πίνακες που δεν πληρούν όλους τους όρους των παραρτημάτων 44α και 45. Η χρησιμοποίηση τέτοιων πινάκων μπορεί να επιτραπεί μόνον εφόσον: α) εκδίδονται από επιχειρήσεις, των οποίων οι καταχωρήσεις βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων· β) έχουν σχεδιαστεί και συμπληρώνονται με τέτοιον τρόπο ώστε να μπορούν να χρησιμοποιούνται εύκολα από τις τελωνειακές αρχές· γ) αναφέρουν για κάθε είδος τα στοιχεία που απαιτούνται βάσει του παραρτήματος 44α. 2. Μπορεί να επιτραπεί, επίσης, να χρησιμοποιηθούν ως πίνακες φόρτωσης, σύμφωνα με την παράγραφο 1, περιγραφικοί πίνακες που καταρτίζονται για λόγους διεκπεραίωσης των διατυπώσεων αποστολής/εξαγωγής, έστω και αν οι εν λόγω πίνακες εκδίδονται από επιχειρήσεις, των οποίων οι καταχωρήσεις δεν βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων. 3. Οι επιχειρήσεις, των οποίων οι λογιστικές καταχωρήσεις πραγματοποιούνται με ολοκληρωμένο σύστημα ηλεκτρονικής ή αυτόματης επεξεργασίας δεδομένων στις οποίες έχει ήδη επιτραπεί, σύμφωνα με τις παραγράφους 1 και 2, να χρησιμοποιούν πίνακες ειδικού τύπου, είναι δυνατόν να εξουσιοδοτούνται να χρησιμοποιούν και τους συγκεκριμένους πίνακες για τις πράξεις κοινοτικής διαμετακόμισης που αφορούν ένα μόνον είδος εμπορευμάτων, εφόσον τα προγράμματα πληροφορικής των εν λόγω επιχειρήσεων καθιστούν απαραίτητη τη χορήγηση της διευκόλυνσης αυτής. Υποτμήμα 4 Χρησιμοποίηση σφραγίδων ειδικού τύπου Άρθρο 386 1. Οι τελωνειακές αρχές μπορούν να επιτρέπουν, όσον αφορά τα μεταφορικά μέσα ή τα δέματα, στον κύριο υπόχρεο τη χρησιμοποίηση ειδικών μολυβδοσφραγίδων, εφόσον αυτές γίνεται αποδεκτό από τις τελωνειακές αρχές ότι πληρούν τα χαρακτηριστικά του παραρτήματος 46α. 2. Ο κύριος υπόχρεος αναγράφει στη θέση 'Δ. Έλεγχος από το τελωνείο αναχώρησης' της δήλωσης διαμετακόμισης απέναντι από τη μνεία 'Τεθείσες μολυβδοσφραγίδες' το είδος, τον αριθμό και τα σήματα των μολυβδοσφραγίδων που χρησιμοποιήθηκαν. Θέτει τις μολυβδοσφραγίδες το αργότερο κατά την παραλαβή των εμπορευμάτων. Υποτμήμα 5 Απαλλαγή από την υποχρέωση τήρησης υποχρεωτικής διαδρομής Άρθρο 387 1. Οι τελωνειακές αρχές μπορούν να παρέχουν απαλλαγή από την υποχρεωτική διαδρομή στον κύριο υπόχρεο ο οποίος λαμβάνει τα μέτρα που επιτρέπουν στις τελωνειακές αρχές να γνωρίζουν ανά πάσα στιγμή με βεβαιότητα τον τόπο στον οποίο βρίσκεται η αποστολή. 2. Ο δικαιούχος της απαλλαγής αυτής θέτει στη θέση αριθ. 44 της δήλωσης διαμετακόμισης μια από τις ακόλουθες μνείες: - Dispensa de itinerario obligatorio - fritaget for bindende transportrute - Befreiung von der verbindlichen Beförderungsroute - Απαλλαγή από την υποχρέωση τήρησης συγκεκριμένης διαδρομής - Prescribed itinerary waived - Dispense d'itinéraire contraignant - Dispensa dall'itinerario vincolante - Geen verplichte route - Dispensa de itinerário vinculativo - Vapautettu sitovan kuljetusreitin noudattamisesta - Befrielse från bindande färdväg". 26. Στο μέρος II τίτλος II, η επικεφαλίδα "Κεφάλαιο 7 - Μέτρα απλούστευσης", η επικεφαλίδα "Τμήμα 1 - Απλουστευμένη διαδικασία έκδοσης του εγγράφου που χρησιμεύει για την αιτιολόγηση του κοινοτικού χαρακτήρα των εμπορευμάτων", τα άρθρα 389 έως 396, η επικεφαλίδα "Τμήμα 2 - Απλούστευση των διατυπώσεων διαμετακόμισης που πρέπει να διεκπεραιώνονται στα τελωνεία αναχώρησης και προορισμού", και το άρθρο 397 καταργούνται. 27. Στο μέρος II τίτλος II, η επικεφαλίδα "Υποτμήμα 1 - Διατυπώσεις στο τελωνείο αναχώρησης" και τα άρθρα 398 έως 404 αντικαθίστανται από το ακόλουθο κείμενο: "Υποτμήμα 6 Καθεστώς εγκεκριμένου αποστολέα Άρθρο 398 Σε κάθε πρόσωπο που προτίθεται να εκτελέσει πράξεις κοινοτικής διαμετακόμισης χωρίς να προσκομίσει στο τελωνείο αναχώρησης ούτε τα σχετικά εμπορεύματα ούτε τη δήλωση διαμετακόμισης για τα εμπορεύματα αυτά είναι δυνατό να παραχωρείται το καθεστώς εγκεκριμένου αποστολέα. Η απλούστευση αυτή παρέχεται μόνο στα πρόσωπα στα οποία έχει επιτραπεί η σύσταση συνολικής εγγύησης ή απαλλαγή από την υποχρέωση σύστασης εγγύησης. Άρθρο 399 Στην άδεια καθορίζονται ιδίως: α) το τελωνείο ή τα τελωνεία αναχώρησης που είναι αρμόδια για τις πράξεις κοινοτικής διαμετακόμισης που πρόκειται να αναληφθούν· β) η προθεσμία καθώς και ο τρόπος με τον οποίο ο εγκεκριμένος αποστολέας υποχρεούται να ενημερώνει το τελωνείο αναχώρησης σχετικά με τις πράξεις κοινοτικής διαμετακόμισης που πρόκειται να αναληφθούν, ώστε να μπορεί να διενεργείται, ενδεχομένως, έλεγχος πριν από την αναχώρηση των εμπορευμάτων· γ) τα μέτρα εξακρίβωσης της ταυτότητας που πρέπει να ληφθούν· για το σκοπό αυτό, οι τελωνειακές αρχές έχουν την ευχέρεια να ορίσουν ότι τα μεταφορικά μέσα ή τα δέματα απαιτείται να φέρουν ειδικές μολυβδοσφραγίδες, που έχουν εγκριθεί από τις τελωνειακές αρχές ως ανταποκρινόμενες στα χαρακτηριστικά του παραρτήματος 46α και τοποθετημένες από τον εγκεκριμένο αποστολέα· δ) τις εξαιρούμενες κατηγορίες ή μετακινήσεις εμπορευμάτων. Άρθρο 400 1. Στην άδεια ορίζεται ότι η θέση 'Γ. Τελωνείο αναχώρησης' των εντύπων της δήλωσης διαμετακόμισης απαιτείται: α) να φέρει εκ των προτέρων αποτύπωμα της σφραγίδας του τελωνείου αναχώρησης και την υπογραφή υπαλλήλου του εν λόγω τελωνείου, ή β) να φέρει με φροντίδα του εγκεκριμένου αποστολέα αποτύπωμα της ειδικής μεταλλικής σφραγίδας που έχουν εγκρίνει οι τελωνειακές αρχές σύμφωνα με το υπόδειγμα του παραρτήματος 62· το αποτύπωμα της εν λόγω σφραγίδας μπορεί να είναι προεκτυπωμένο στα έντυπα, εφόσον η εκτύπωση έχει ανατεθεί σε εγκεκριμένο για τον σκοπό αυτό τυπογραφείο. Ο εγκεκριμένος αποστολέας υποχρεούται να συμπληρώνει την εν λόγω θέση, αναγράφοντας σ'αυτή την ημερομηνία αποστολής των εμπορευμάτων, και να αριθμεί τη δήλωση διαμετακόμισης σύμφωνα με τους κανόνες που προβλέπονται στην άδεια για το σκοπό αυτό. 2. Οι τελωνειακές αρχές μπορούν να επιβάλλουν τη χρησιμοποίηση εντύπων τα οποία φέρουν ένα διακριτικό σήμα για την αναγνώρισή τους. Άρθρο 401 1. Ο εγκεκριμένος αποστολέας υποχρεούται να λαμβάνει όλα τα αναγκαία μέτρα για την ασφαλή φύλαξη των ειδικών σφραγίδων και των εντύπων που φέρουν τη σφραγίδα του τελωνείου αναχώρησης ή το αποτύπωμα της ειδικής σφραγίδας. Ενημερώνει τις τελωνειακές αρχές σχετικά με τα μέτρα διασφάλισης που ελήφθησαν βάσει του πρώτου εδαφίου. 2. Σε περίπτωση καταχρηστικής χρησιμοποίησης από οποιονδήποτε των εντύπων στα οποία έχει τεθεί εκ των προτέρων η σφραγίδα του τελωνείου αναχώρησης ή η ειδική σφραγίδα, ο εγκεκριμένος αποστολέας είναι υπεύθυνος, με την επιφύλαξη της άσκησης ποινικής δίωξης, για την πληρωμή των δασμών και άλλων επιβαρύνσεων που έχουν καταστεί απαιτητές σε συγκεκριμένο κράτος μέλος και αφορούν εμπορεύματα που μεταφέρθηκαν με τα εν λόγω έντυπα, εκτός εάν αποδείξει στις τελωνειακές αρχές που του χορήγησαν την άδεια ότι έλαβε όλα τα αναγκαία μέτρα που αναφέρονται στην παράγραφο 1. Άρθρο 402 1. Το αργότερο τη στιγμή αποστολής των εμπορευμάτων, ο εγκεκριμένος αποστολέας συμπληρώνει τη δήλωση διαμετακόμισης αναγράφοντας, κατά περίπτωση, στη θέση αριθ. 44 την υποχρεωτική διαδρομή που έχει καθοριστεί σύμφωνα με το άρθρο 355 παράγραφος 2 και στη θέση 'Δ. Έλεγχος από το τελωνείο αναχώρησης', την προθεσμία που έχει καθοριστεί, σύμφωνα με το άρθρο 356, εντός της οποίας τα εμπορεύματα επιβάλλεται να προσκομιστούν στο τελωνείο προορισμού, τα μέτρα που εφαρμόζονται για την εξακρίβωση της ταυτότητας, καθώς και μια από τις ακόλουθες μνείες: - Expedidor autorizado - Godkendt afsender - Zugelassener Versender - Εγκεκριμένος αποστολέας - Authorised consignor - Expéditeur agréé - Speditore autorizzato - Toegelaten afzender - Expedidor autorizado - Hyväksytty lähettäjä - Godkänd avsändare. 2. Όταν οι τελωνειακές αρχές του κράτους μέλους αναχώρησης προβαίνουν σε έλεγχο κατά την αναχώρηση αποστολής, θέτουν τη θεώρησή τους στη θέση 'Δ. Έλεγχος από το τελωνείο αναχώρησης' της δήλωσης διαμετακόμισης. 3. Μετά την αποστολή, το αντίτυπο αριθ. 1 της δήλωσης διαμετακόμισης αποστέλλεται χωρίς καθυστέρηση στο τελωνείο αναχώρησης. Οι τελωνειακές αρχές δύνανται να προβλέπουν στην άδεια ότι το αντίτυπο αριθ. 1 αποστέλλεται στις τελωνειακές αρχές του κράτους μέλους αναχώρησης μόλις καταρτιστεί η δήλωση διαμετακόμισης. Τα άλλα αντίγραφα συνοδεύουν τα εμπορεύματα. Άρθρο 403 1. Είναι δυνατό να παρέχεται στον εγκεκριμένο αποστολέα η άδεια να μην υπογράφει τις δηλώσεις διαμετακόμισης που φέρουν την ειδική σφραγίδα που προβλέπεται στο παράρτημα 62 και που έχουν εκδοθεί με ολοκληρωμένο σύστημα ηλεκτρονικής ή αυτόματης επεξεργασίας δεδομένων. Η άδεια αυτή μπορεί να παρέχεται υπό τον όρο ότι ο εγκεκριμένος αποστολέας έχει προηγουμένως υποβάλει στις τελωνειακές αρχές γραπτή δήλωση με την οποία αναγνωρίζει ότι είναι ο κύριος υπόχρεος όλων των πράξεων κοινοτικής διαμετακόμισης που διενεργούνται με δηλώσεις διαμετακόμισης που φέρουν αποτύπωμα της ειδικής σφραγίδας. 2. Οι δηλώσεις διαμετακόμισης που έχουν εκδοθεί σύμφωνα με τις διατάξεις της παραγράφου 1 απαιτείται να φέρουν στη θέση που προορίζεται για την υπογραφή του κύριου υποχρέου, μια από τις ακόλουθες μνείες: - Dispensa de firma - Fritaget for underskrift - Freistellung von der Unterschriftsleistung - Δεν απαιτείται υπογραφή - Signature waived - Dispense de signature - Dispensa dalla firma - Van ondertekening vrijgesteld - Dispensada a assinatura - Vapautettu allekirjoituksesta - Befriad från underskrift. Άρθρο 404 1. Όταν η δήλωση διαμετακόμισης υποβάλλεται σε τελωνείο αναχώρησης που εφαρμόζει τις διατάξεις του υποτμήματος 7 του τμήματος 2, είναι δυνατό να παρασχεθεί σε κάποιο πρόσωπο το καθεστώς εγκεκριμένου αποστολέα, εφόσον αυτό πληροί τους όρους που αναφέρονται στα άρθρα 373 και 398 και ταυτόχρονα υποβάλλει τη δήλωση διαμετακόμισης και επικοινωνεί με τις τελωνειακές αρχές μέσω ηλεκτρονικών συστημάτων. 2. Ο εγκεκριμένος αποστολέας υποβάλλει δήλωση διαμετακόμισης στο τελωνείο αναχώρησης πριν από την άδεια παράδοσης των εμπορευμάτων. 3. Η άδεια καθορίζει, ιδίως, την προθεσμία εντός της οποίας ο εγκεκριμένος αποστολέας υποβάλλει δήλωση διαμετακόμισης, ώστε οι τελωνειακές αρχές να είναι σε θέση να διενεργήσουν ενδεχομένως έλεγχο πριν από την παραλαβή των εμπορευμάτων." 28. Το άρθρο 405 καταργείται. 29. Στο μέρος II τίτλος II, η επικεφαλίδα "Υποτμήμα 2 - Διατυπώσεις στο τελωνείο προορισμού" και τα άρθρα 406 έως 408 αντικαθίστανται από το ακόλουθο κείμενο: "Υποτμήμα 7 Καθεστώς εγκεκριμένου παραλήπτη Άρθρο 406 1. Σε κάθε πρόσωπο που προτίθεται να τοποθετήσει σε δικούς του χώρους ή σε άλλους συγκεκριμένους χώρους εμπορεύματα που έχουν υπαχθεί στο καθεστώς κοινοτικής διαμετακόμισης χωρίς να προσκομίσει στο τελωνείο προορισμού ούτε τα εν λόγω εμπορεύματα ούτε τα αντίτυπα αριθ. 4 και 5 της δήλωσης διαμετακόμισης για τα εμπορεύματα αυτά, είναι δυνατό να παραχωρείται το καθεστώς 'εγκεκριμένου παραλήπτη'. 2. Θεωρείται ότι ο κύριος υπόχρεος έχει εκπληρώσει τις υποχρεώσεις του στο πλαίσιο του άρθρου 96 παράγραφος 1 στοιχείο α) του κώδικα και ότι έχει λήξει το καθεστώς κοινοτικής διαμετακόμισης, όταν τα αντίτυπα αριθ. 4 και 5 των δηλώσεων διαμετακόμισης που συνοδεύουν την αποστολή, μαζί με άθικτα τα εμπορεύματα, παραδοθούν εντός της ταχθείσας προθεσμίας στον εγκεκριμένο παραλήπτη, στις εγκαταστάσεις του ή στο χώρο που ορίζεται στην έγκριση, με ταυτόχρονη τήρηση των μέτρων εξακρίβωσης της ταυτότητας. 3. Ο εγκεκριμένος παραλήπτης εκδίδει, για κάθε αποστολή που του παραδίδεται σύμφωνα με τους όρους που προβλέπονται στην παράγραφο 2 και κατόπιν αιτήσεως του μεταφορέα, την απόδειξη παραλαβής που αναφέρεται στο άρθρο 362 που εφαρμόζεται κατ'αναλογία. Άρθρο 407 1. Στην άδεια καθορίζονται ιδίως: α) το τελωνείο ή τα τελωνεία προορισμού που είναι αρμόδια για τα εμπορεύματα που παραλαμβάνει ο εγκεκριμένος παραλήπτης· β) η προθεσμία, καθώς και ο τρόπος με τον οποίο ο εγκεκριμένος παραλήπτης υποχρεούται να ενημερώνει το τελωνείο προορισμού σχετικά με την άφιξη των εμπορευμάτων, ώστε να είναι δυνατή η ενδεχόμενη διενέργεια ελέγχου κατά την άφιξη των εμπορευμάτων· γ) οι εξαιρούμενες κατηγορίες ή διακινήσεις εμπορευμάτων. 2. Οι τελωνειακές αρχές ορίζουν στην άδεια, αν ο εγκεκριμένος παραλήπτης μπορεί να παραλάβει τα εμπορεύματα αμέσως μετά την άφιξή τους, χωρίς παρέμβαση του τελωνείου προορισμού. Άρθρο 408 1. Όσον αφορά τα εμπορεύματα που φθάνουν στις εγκαταστάσεις του ή στους χώρους που ορίζονται στην άδεια, ο εγκεκριμένος παραλήπτης υποχρεούται: α) να ενημερώνει αμέσως, σύμφωνα με τον προβλεπόμενο στην άδεια τρόπο, το τελωνείο προορισμού, σχετικά με τυχόν πλεονάσματα, ελλείμματα, υποκαταστάσεις ή άλλες παρατυπίες, όπως π.χ. παραβιασμένες σφραγίσεις· β) να αποστέλλει χωρίς καθυστέρηση στο τελωνείο προορισμού τα αντίτυπα αριθ. 4 και 5 της δήλωσης διαμετακόμισης που συνοδεύουν τα εν λόγω εμπορεύματα, αναφέροντας την ημερομηνία άφιξης καθώς και την κατάσταση των ενδεχόμενων σφραγίδων. 2. Το τελωνείο προορισμού συμπληρώνει με τα στοιχεία που προβλέπονται στο άρθρο 361 τα αντίτυπα αριθ. 4 και 5 της δήλωσης διαμετακόμισης." 30. Στο άρθρο 409, η επικεφαλίδα "Υποτμήμα 3 - Άλλες διατάξεις" και τα άρθρα 410 και 411 καταργούνται. 31. Η επικεφαλίδα "Τμήμα 3 - Απλούστευση των διατυπώσεων για τα εμπορεύματα που μεταφέρονται σιδηροδρομικώς" αντικαθίσταται από το ακόλουθο κείμενο: "Υποτμήμα 8 Απλουστευμένες διαδικασίες ειδικά για εμπορεύματα που μεταφέρονται σιδηροδρομικώς ή με μεγάλα εμπορευματοκιβώτια" 32. Η επικεφαλίδα "Υποτμήμα 1 - Γενικές διατάξεις για τις σιδηροδρομικές μεταφορές" αντικαθίσταται από το ακόλουθο κείμενο: "A. Γενικές διατάξεις για τις σιδηροδρομικές μεταφορές". 33. Το άρθρο 412 αντικαθίσταται από το ακόλουθο κείμενο: "Άρθρο 412 Το άρθρο 359 δεν εφαρμόζεται στις σιδηροδρομικές μεταφορές εμπορευμάτων." 34. Το άρθρο 414 αντικαθίσταται από το ακόλουθο κείμενο: "Άρθρο 414 Η φορτωτική CIM επέχει θέση δήλωσης κοινοτικής διαμετακόμισης." 35. Η παράγραφος 1 του άρθρου 416 αντικαθίσταται από το ακόλουθο κείμενο: "1. Η επιχείρηση σιδηροδρόμων, που παραλαμβάνει προς μεταφορά το εμπόρευμα το οποίο συνοδεύεται από φορτωτική CIM, που επέχει θέση δήλωσης κοινοτικής διαμετακόμισης, καθίσταται, για την πράξη αυτή, κύριος υπόχρεος." 36. Το άρθρο 419 τροποποιείται ως εξής: α) στην παράγραφο 2 πρώτο εδάφιο στοιχεία β) και γ), οι όροι "το άρθρο 311 στοιχείο γ)" αντικαθίστανται από τους όρους "το άρθρο 340γ παράγραφος 1"· β) στην παράγραφο 4 πρώτη φράση και παράγραφος 5 δεύτερο εδάφιο, οι όροι "το άρθρο 311 στοιχείο α)" αντικαθίστανται από τους όρους "το άρθρο 340γ παράγραφος 2". 37. Μετά το άρθρο 425, η επικεφαλίδα "Υποτμήμα 2 - Διατάξεις για τις μεταφορές με μεγάλα εμπορευματοκιβώτια" αντικαθίσταται από το ακόλουθο κείμενο: "Β. Διατάξεις για τις μεταφορές με μεγάλα εμπορευματοκιβώτια". 38. Το άρθρο 428 αντικαθίσταται από το ακόλουθο κείμενο: "Άρθρο 428 Το δελτίο παράδοσης TR που χρησιμοποιεί η επιχείρηση μεταφορών ισχύει ως δήλωση κοινοτικής διαμετακόμισης." 39. Στο άρθρο 429, παράγραφος 3, στην εισαγωγική φράση, οι όροι "διασαφήσεις ή παραστατικά Τ1 ή Τ2" αντικαθίστανται από τους όρους "δηλώσεις κοινοτικής διαμετακόμισης". 40. Το άρθρο 434 τροποποιείται ως εξής: α) στην παράγραφο 2, πρώτο εδάφιο, στοιχεία β) και γ) και παράγραφος 3, στοιχεία β) και γ), οι όροι "το άρθρο 311 στοιχείο γ)" αντικαθίστανται από τους όρους "το άρθρο 340γ παράγραφος 1". β) στην παράγραφο 6 πρώτη φράση και παράγραφος 7 δεύτερο εδάφιο, οι όροι "το άρθρο 311 στοιχείο α)" αντικαθίστανται από τους όρους "το άρθρο 340γ παράγραφος 2". 41. Στο άρθρο 435 οι όροι "του άρθρου 349" αντικαθίστανται από τους όρους "του άρθρου 357". 42. Μετά το άρθρο 440, ο τίτλος "Υποτμήμα 3 - Άλλες διατάξεις" αντικαθίσταται από το ακόλουθο κείμενο: "Γ. Άλλες διατάξεις". 43. Στο άρθρο 441, παράγραφος 1, οι όροι "του άρθρου 341 παράγραφος 2 δεύτερο εδάφιο και των άρθρων 342 έως 344" αντικαθίστανται από τους όρους "των άρθρων 350 και 385". 44. Μετά το άρθρο 441, η επικεφαλίδα "Υποτμήμα 4 - Πεδίο εφαρμογής των συνήθων και των απλουστευμένων διαδικασιών" αντικαθίσταται από το ακόλουθο κείμενο: "Δ. Πεδίο εφαρμογής των συνήθων και των απλουστευμένων διαδικασιών". 45. Στο άρθρο 442, παράγραφος 1, οι όροι "στα άρθρα 341 έως 380" αντικαθίστανται από τους όρους "στα άρθρα 344 έως 362, 367 έως 371 και 385". 46. Παρεμβάλλεται το ακόλουθο άρθρο 442α: "Άρθρο 442α 1. Όταν η απαλλαγή από την υποχρέωση υποβολής στο τελωνείο αναχώρησης της δήλωσης κοινοτικής διαμετακόμισης αφορά εμπορεύματα που πρόκειται να αποσταλούν με φορτωτική CIM ή δελτίο παράδοσης TR, σύμφωνα με τις διατάξεις που προβλέπονται στα άρθρα 413 έως 442, οι τελωνειακές αρχές καθορίζουν τα αναγκαία μέτρα για να εξασφαλίζεται ότι τα αντίτυπα αριθ. 1, 2 και 3 της φορτωτικής CIM ή τα αντίτυπα αριθ. 1, 2, 3Α και 3Β του δελτίου παράδοσης TR φέρουν το σύμβολο 'T1', 'T2' ή 'T2F' ανάλογα με την περίπτωση. 2. Όταν τα εμπορεύματα που μεταφέρονται στο πλαίσιο των διατάξεων των άρθρων 413 έως 442 προορίζονται για εγκεκριμένο παραλήπτη, οι τελωνειακές αρχές είναι δυνατό να προβλέπουν ότι, κατά παρέκκλιση από το άρθρο 406 παράγραφος 2 και το άρθρο 408 παράγραφος 1 στοιχείο β), τα αντίτυπα αριθ. 2 και 3 της φορτωτικής CIM ή τα αντίτυπα αριθ. 1, 2 και 3Α του δελτίου παράδοσης TR παραδίδονται απευθείας από την επιχείρηση σιδηροδρόμων ή από τη μεταφορική εταιρεία στο τελωνείο προορισμού." 47. Η επικεφαλίδα "Κεφάλαιο 8 - Ειδικές διατάξεις για ορισμένα μεταφορικά μέσα" απαλείφεται και η επικεφαλίδα "Τμήμα 1 - Αεροπορικές μεταφορές" αντικαθίσταται από το ακόλουθο κείμενο: "Υποτμήμα 9 Απλουστευμένες διαδικασίες ειδικά για εμπορεύματα που μεταφέρονται αεροπορικώς" 48. Το άρθρο 443 καταργείται. 49. Τα άρθρα 444 και 445 αντικαθίστανται από το ακόλουθο κείμενο: "Άρθρο 444 1. Είναι δυνατό να επιτρέπεται σε αεροπορική εταιρεία να χρησιμοποιεί ως δήλωση διαμετακόμισης το δηλωτικό, εφόσον το περιεχόμενό του είναι σύμφωνο με το υπόδειγμα που περιλαμβάνεται στο προσάρτημα 3 του παραρτήματος 9 της σύμβασης για τη διεθνή πολιτική αεροπορία (απλουστευμένη διαδικασία - επίπεδο 1). Η μορφή του δηλωτικού, καθώς και οι αερολιμένες αναχώρησης και προορισμού των πράξεων κοινοτικής διαμετακόμισης αναφέρονται στην άδεια. Επικυρωμένο αντίγραφο της άδειας κοινοποιείται από την αεροπορική εταιρεία στις τελωνειακές αρχές καθενός από τους σχετικούς αερολιμένες. 2. Στις περιπτώσεις αποστολών που περιέχουν εμπορεύματα τα οποία πρέπει να τεθούν ταυτόχρονα υπό καθεστώς εξωτερικής κοινοτικής διαμετακόμισης και υπό καθεστώς εσωτερικής κοινοτικής διαμετακόμισης που προβλέπεται στο άρθρο 340γ παράγραφος 1, τα εν λόγω εμπορεύματα πρέπει να περιλαμβάνονται σε χωριστά δηλωτικά. 3. Το δηλωτικό πρέπει να φέρει ημερομηνία και υπογραφή της αεροπορικής εταιρείας καθώς και: - το σύμβολο 'T1' αν τα εμπορεύματα κυκλοφορούν στο πλαίσιο της διαδικασίας εξωτερικής κοινοτικής διαμετακόμισης, - το σύμβολο 'T2F', αν τα εμπορεύματα κυκλοφορούν στο πλαίσιο της διαδικασίας εσωτερικής κοινοτικής διαμετακόμισης, που προβλέπεται στο άρθρο 340γ παράγραφος 1. 4. Το δηλωτικό περιέχει, εξάλλου, τα ακόλουθα στοιχεία: α) την επωνυμία της αεροπορικής εταιρείας που μεταφέρει τα εμπορεύματα· β) τον αριθμό της πτήσης· γ) την ημερομηνία της πτήσης· δ) τον αερολιμένα φόρτωσης (αερολιμένα αναχώρησης) και εκφόρτωσης (αερολιμένα προορισμού). Αναφέρει επίσης, για κάθε αποστολή που περιλαμβάνεται στο δηλωτικό: α) τον αριθμό της αεροπορικής φορτωτικής· β) τον αριθμό των δεμάτων· γ) την περιγραφή των εμπορευμάτων σύμφωνα με τη συνήθη εμπορική επωνυμία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους· δ) τη μεικτή μάζα. Σε περίπτωση συγκεντρωτικής μεταφοράς εμπορευμάτων, η περιγραφή τους αντικαθίσταται, ενδεχομένως, από τη μνεία 'Consolidation', υπό συντετμημένη, ίσως, μορφή. Στην προκειμένη περίπτωση, οι φορτωτικές αεροπορικής μεταφοράς που αφορούν τις αποστολές που περιλαμβάνονται στο δηλωτικό πρέπει να περιλαμβάνουν περιγραφή των εμπορευμάτων σύμφωνα με τη συνήθη εμπορική επωνυμία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους. 5. Το δηλωτικό υποβάλλεται σε δύο τουλάχιστον αντίτυπα στις τελωνειακές αρχές του αερολιμένα αναχώρησης που φυλάσσουν ένα αντίτυπο. 6. Ένα αντίτυπο του δηλωτικού υποβάλλεται στις τελωνειακές αρχές του αερολιμένα προορισμού. 7. Οι τελωνειακές αρχές του αερολιμένα προορισμού διαβιβάζουν κάθε μήνα στις τελωνειακές αρχές κάθε αερολιμένα αναχώρησης επικυρωμένη κατάσταση, που καταρτίζουν οι αεροπορικές εταιρείες, των δηλωτικών που τους υποβλήθηκαν κατά τη διάρκεια του προηγούμενου μήνα. Η περιγραφή καθενός από τα δηλωτικά στη συγκεκριμένη κατάσταση πρέπει να γίνεται με τα ακόλουθα στοιχεία: α) τον αριθμό αναφοράς του δηλωτικού· β) το σύμβολο που το χαρακτηρίζει ως δήλωση διαμετακόμισης, σύμφωνα με την παράγραφο 3· γ) την επωνυμία (ενδεχομένως συντετμημένη) της αεροπορικής εταιρείας που μεταφέρει τα εμπορεύματα· δ) τον αριθμό της πτήσης· ε) την ημερομηνία της πτήσης. Η άδεια μπορεί επίσης να προβλέπει ότι οι αεροπορικές εταιρείες θα διαβιβάζουν οι ίδιες τις πληροφορίες που αναφέρονται στο πρώτο εδάφιο. Σε περίπτωση διαπίστωσης παρατυπιών σε σχέση με τα στοιχεία των δηλωτικών που αναφέρονται στην κατάσταση αυτή, οι τελωνειακές αρχές του αερολιμένα προορισμού ενημερώνουν σχετικά τις τελωνειακές αρχές του αερολιμένα αναχώρησης, καθώς και την αρχή έκδοσης αναφέροντας κυρίως τις αεροπορικές φορτωτικές που αφορούν τα εμπορεύματα ως προς τα οποία διαπιστώθηκαν οι παρατυπίες. Άρθρο 445 1. Είναι δυνατό να επιτρέπεται σε αεροπορική εταιρεία να χρησιμοποιεί ως δήλωση διαμετακόμισης δηλωτικό που έχει διαβιβαστεί με σύστημα ηλεκτρονικής διαβίβασης δεδομένων, εφόσον εκτελεί σημαντικό αριθμό πτήσεων μεταξύ των κρατών μελών (απλουστευμένη διαδικασία - επίπεδο 2). Κατά παρέκκλιση του άρθρου 373 παράγραφος 1 στοιχείο α) οι αεροπορικές εταιρείες είναι δυνατό να μην είναι εγκατεστημένες εντός της Κοινότητας, αν διαθέτουν σ'αυτή περιφερειακό γραφείο. 2. Μετά τη λήψη της αίτησης, οι τελωνειακές αρχές ενημερώνουν σχετικά τα λοιπά κράτη μέλη, στο έδαφος των οποίων βρίσκονται οι αερολιμένες αναχώρησης και προορισμού αντιστοίχως, που συνδέονται με ηλεκτρονικά συστήματα ανταλλαγής δεδομένων. Εφόσον δεν υπάρξουν αντιρρήσεις εντός 60 ημερών από την ημερομηνία της κοινοποίησης, οι τελωνειακές αρχές εκδίδουν την άδεια. Η άδεια αυτή ισχύει σε όλα τα ενδιαφερόμενα κράτη μέλη και εφαρμόζεται μόνο στις πράξεις κοινοτικής διαμετακόμισης μεταξύ των αερολιμένων που αναφέρονται στην εν λόγω άδεια. 3. Με την απλουστευμένη διαδικασία το δηλωτικό που καταρτίζεται στον αερολιμένα αναχώρησης διαβιβάζεται με σύστημα ηλεκτρονικής ανταλλαγής δεδομένων στον αερολιμένα προορισμού. Η αεροπορική εταιρεία αναγράφει στο δηλωτικό απέναντι από τα σχετικά είδη: α) το σύμβολο 'Τ1' αν τα εμπορεύματα κυκλοφορούν στο πλαίσιο της διαδικασίας εξωτερικής κοινοτικής διαμετακόμισης· β) το σύμβολο 'TF', αν τα εμπορεύματα κυκλοφορούν στο πλαίσιο της διαδικασίας εσωτερικής κοινοτικής διαμετακόμισης, που προβλέπεται στο άρθρο 340γ παράγραφος 1· γ) το σύμβολο 'TD' για τα εμπορεύματα που έχουν ήδη υπαχθεί στο καθεστώς διαμετακόμισης ή που μεταφέρονται στο πλαίσιο του καθεστώτος τελειοποίησης προς επανεξαγωγή, τελωνειακής αποταμίευσης ή προσωρινής εισαγωγής. Στις περιπτώσεις αυτές, η αεροπορική εταιρεία θέτει επίσης το σύμβολο 'TD' στην αντίστοιχη αεροπορική φορτωτική, καθώς και τα στοιχεία αναφοράς της τηρούμενης διαδικασίας, τον αριθμό αναφοράς, την ημερομηνία και το τελωνείο έκδοσης του εγγράφου διαμετακόμισης ή μεταφοράς· δ) το σύμβολο 'C' (ισοδύναμο του 'T2L') για τα εμπορεύματα των οποίων μπορεί να δικαιολογηθεί ο κοινοτικός χαρακτήρας· ε) το σύμβολο 'X' για τα εξαχθέντα κοινοτικά εμπορεύματα προς εξαγωγή που δεν έχουν υπαχθεί υπάγονται σε καθεστώς διαμετακόμισης. Το δηλωτικό πρέπει, επίσης, να περιλαμβάνει τις μνείες που προβλέπονται στο άρθρο 444, παράγραφος 4. 4. Το καθεστώς κοινοτικής διαμετακόμισης θεωρείται ότι λήγει, όταν το δηλωτικό που έχει διαβιβαστεί με σύστημα ηλεκτρονικής ανταλλαγής δεδομένων τίθεται στη διάθεση των τελωνειακών αρχών του αερολιμένα προορισμού και τα εμπορεύματα προσκομίζονται σ' αυτές. Οι καταχωρήσεις που τηρεί η αεροπορική εταιρεία απαιτείται να περιλαμβάνουν τουλάχιστον τις πληροφορίες που αναφέρονται στην παράγραφο 3 δεύτερο εδάφιο. Οι τελωνειακές αρχές του αερολιμένα προορισμού διαβιβάζουν, εφόσον κρίνεται αναγκαίο, λεπτομερή στοιχεία των δηλωτικών που έχουν παραληφθεί μέσω ηλεκτρονικού συστήματος ανταλλαγής δεδομένων στις τελωνειακές αρχές του αερολιμένα αναχώρησης προς επαλήθευση. 5. Με την επιφύλαξη των διατάξεων των άρθρων 365 και 366, 450α έως 450δ, καθώς και του τίτλου VII του κώδικα: α) η αεροπορική εταιρεία γνωστοποιεί στις τελωνειακές αρχές κάθε παράβαση ή παρατυπία· β) οι τελωνειακές αρχές του αερολιμένα προορισμού γνωστοποιούν, το ταχύτερο δυνατό, στις τελωνειακές αρχές του αερολιμένα αναχώρησης και στην αρχή έκδοσης της άδειας κάθε παράβαση ή παρατυπία." 50. Μετά το άρθρο 445, η επικεφαλίδα "Τμήμα 2 - Θαλάσσια μεταφορά"αντικαθίστανται από το ακόλουθο κείμενο: "Υποτμήμα 10 Απλουστευμένες διαδικασίες ειδικά για εμπορεύματα που μεταφέρονται διά θαλάσσης" 51. Τα άρθρα 446 έως 448 αντικαθίστανται από το ακόλουθο κείμενο: "Άρθρο 446 Όταν εφαρμόζονται τα άρθρα 447 και 448, δεν υπάρχει λόγος σύστασης εγγύησης. Άρθρο 447 1. Κάθε ναυτιλιακή εταιρεία μπορεί να λαμβάνει άδεια να χρησιμοποιεί ως δήλωση διαμετακόμισης το δηλωτικό θαλάσσιας μεταφοράς που αφορά τα εν λόγω εμπορεύματα (απλουστευμένη διαδικασία - επίπεδο 1). Η μορφή του δηλωτικού, καθώς και οι λιμένες αναχώρησης και προορισμού των πράξεων κοινοτικής διαμετακόμισης αναφέρονται στην άδεια. Επικυρωμένο αντίγραφο της άδειας κοινοποιείται από τη ναυτιλιακή εταιρεία στις τελωνειακές αρχές καθενός από τους σχετικούς λιμένες. 2. Στις περιπτώσεις αποστολών που περιέχουν εμπορεύματα τα οποία πρέπει να τεθούν ταυτόχρονα υπό καθεστώς εξωτερικής κοινοτικής διαμετακόμισης και υπό καθεστώς εσωτερικής κοινοτικής διαμετακόμισης σύμφωνα με το άρθρο 340γ παράγραφος 1, τα εν λόγω εμπορεύματα πρέπει να περιλαμβάνονται σε χωριστά δηλωτικά. 3. Το δηλωτικό πρέπει να φέρει ημερομηνία και υπογραφή της ναυτιλιακής εταιρείας, καθώς και : α) το σύμβολο 'T1' αν τα εμπορεύματα κυκλοφορούν στο πλαίσιο της διαδικασίας εξωτερικής κοινοτικής διαμετακόμισης· β) το σύμβολο 'T2F', αν τα εμπορεύματα κυκλοφορούν στο πλαίσιο της διαδικασίας εσωτερικής κοινοτικής διαμετακόμισης, σύμφωνα με το άρθρο 340γ παράγραφος 1. 4. Το δηλωτικό περιέχει εξάλλου, επίσης, τα ακόλουθα στοιχεία: α) την επωνυμία και την πλήρη διεύθυνση της ναυτιλιακής εταιρείας που μεταφέρει τα εμπορεύματα· β) το όνομα το σκάφους· γ) τον τόπο φόρτωσης· δ) τον τόπο εκφόρτωσης. Αναφέρει επίσης για κάθε αποστολή: α) τα στοιχεία της θαλάσσιας φορτωτικής· β) τον αριθμό, τη φύση, τα σήματα και τους αριθμούς των δεμάτων· γ) την περιγραφή των εμπορευμάτων σύμφωνα με τη συνήθη εμπορική επωνυμία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους· δ) τη μεικτή μάζα σε χιλιόγραμμα· ε) κατά περίπτωση, τους αριθμούς των εμπορευματοκιβωτίων. 5. Το δηλωτικό υποβάλλεται σε δύο τουλάχιστον αντίτυπα στις τελωνειακές αρχές του λιμένα αναχώρησης που φυλάσσουν ένα αντίτυπο. 6. Ένα αντίτυπο του δηλωτικού υποβάλλεται στις τελωνειακές αρχές του λιμένα προορισμού. 7. Οι τελωνειακές αρχές του λιμένα προορισμού διαβιβάζουν κάθε μήνα στις τελωνειακές αρχές κάθε λιμένα αναχώρησης επικυρωμένη κατάσταση, που καταρτίζουν οι ναυτιλιακές εταιρείες, των δηλωτικών που τους υποβλήθηκαν κατά τη διάρκεια του προηγούμενου μήνα. Η περιγραφή καθενός από τα δηλωτικά στη συγκεκριμένη κατάσταση πρέπει να γίνεται με τα ακόλουθα στοιχεία: α) τον αριθμό αναφοράς του δηλωτικού· β) το σύμβολο που το χαρακτηρίζει ως δήλωση διαμετακόμισης, σύμφωνα με την παράγραφο 3· γ) την επωνυμία (ενδεχομένως συντετμημένη) της ναυτιλιακής εταιρείας που μεταφέρει τα εμπορεύματα· δ) την ημερομηνία της θαλάσσιας μεταφοράς. Η άδεια μπορεί επίσης να προβλέπει ότι οι ναυτιλιακές εταιρείες θα διαβιβάζουν οι ίδιες τις πληροφορίες που αναφέρονται στο πρώτο εδάφιο. Σε περίπτωση διαπίστωσης παρατυπιών σε σχέση με τα στοιχεία των δηλωτικών που αναφέρονται στην κατάσταση αυτή, οι τελωνειακές αρχές του λιμένα προορισμού ενημερώνουν σχετικά τις τελωνειακές αρχές του λιμένα αναχώρησης, καθώς και την αρχή έκδοσης της άδειας αναφέροντας, κυρίως, τις θαλάσσιες φορτωτικές που αφορούν τα εμπορεύματα ως προς τα οποία διαπιστώθηκαν οι παρατυπίες. Άρθρο 448 1. Είναι δυνατό να επιτρέπεται σε ναυτιλιακή εταιρεία να χρησιμοποιεί ως δήλωση διαμετακόμισης ενιαίο δηλωτικό, εφόσον εκτελεί σημαντικό αριθμό τακτικών δρομολογίων μεταξύ των κρατών μελών (απλουστευμένη διαδικασία - επίπεδο 2). Κατά παρέκκλιση του άρθρου 373 παράγραφος 1 στοιχείο α) οι ναυτιλιακές εταιρείες είναι δυνατό να μην είναι εγκατεστημένες εντός της Κοινότητας, αν διαθέτουν σ'αυτό περιφερειακό γραφείο. 2. Μετά την παραλαβή της αίτησης, οι τελωνειακές αρχές ενημερώνουν τα λοιπά κράτη μέλη, στο έδαφος των οποίων βρίσκονται οι προβλεπόμενοι λιμένες αναχώρησης και προορισμού. Εφόσον δεν υπάρξουν αντιρρήσεις εντός 60 ημερών από την ημερομηνία της κοινοποίησης, οι τελωνειακές αρχές εκδίδουν την άδεια. Η άδεια αυτή ισχύει σε όλα τα ενδιαφερόμενα κράτη μέλη και εφαρμόζεται μόνο στις πράξεις κοινοτικής διαμετακόμισης μεταξύ των λιμένων που αναφέρονται στην εν λόγω άδεια. 3. Με την απλουστευμένη διαδικασία η ναυτιλιακή εταιρεία μπορεί να χρησιμοποιεί ένα μόνο δηλωτικό για όλα τα μεταφερόμενα εμπορεύματα· σ'αυτή την περίπτωση αναγράφει απέναντι από τα σχετικά είδη που περιλαμβάνονται στο δηλωτικό: α) το σύμβολο 'Τ1' αν τα εμπορεύματα κυκλοφορούν στο πλαίσιο της διαδικασίας εξωτερικής κοινοτικής διαμετακόμισης· β) το σύμβολο 'TF', αν τα εμπορεύματα κυκλοφορούν στο πλαίσιο της διαδικασίας εσωτερικής κοινοτικής διαμετακόμισης, σύμφωνα με το άρθρο 340γ παράγραφος 1· γ) το σύμβολο 'TD' για τα εμπορεύματα που έχουν ήδη υπαχθεί στο καθεστώς διαμετακόμισης ή που μεταφέρονται στο πλαίσιο του καθεστώτος τελειοποίησης προς επανεξαγωγή, τελωνειακής αποταμίευσης ή προσωρινής εισαγωγής. Σε παρόμοιες περιπτώσεις, η ναυτιλιακή εταιρεία αναγράφει επίσης τον κωδικό 'TD' στην αντίστοιχη φορτωτική ή κάθε άλλο κατάλληλο εμπορικό έγγραφο, με ταυτόχρονη αναφορά στο σχετικό καθεστώς, συνοδευόμενη από τον αριθμό αναφοράς, την ημερομηνία και το τελωνείο έκδοσης του εγγράφου διαμετακόμισης ή μεταφοράς· δ) το σύμβολο 'C' (ισοδύναμο του 'T2L') για τα εμπορεύματα των οποίων μπορεί να δικαιολογηθεί ο κοινοτικός χαρακτήρας· ε) το σύμβολο 'X' για τα εξαχθέντα κοινοτικά εμπορεύματα προς εξαγωγή που δεν υπάγονται σε καθεστώς διαμετακόμισης. Το δηλωτικό πρέπει, επίσης, να περιλαμβάνει τις μνείες που προβλέπονται στο άρθρο 447 παράγραφος 4. 4. Το καθεστώς κοινοτικής διαμετακόμισης θεωρείται ότι λήγει με την προσκόμιση του δηλωτικού και των εμπορευμάτων στις τελωνειακές αρχές του λιμένα προορισμού. Οι καταχωρήσεις που τηρεί η ναυτιλιακή εταιρεία σύμφωνα με το άρθρο 373 παράγραφος 2 στοιχείο β) απαιτείται να περιλαμβάνουν τουλάχιστον τις πληροφορίες που αναφέρονται στο στοιχείο α) της παραγράφου 3. Οι τελωνειακές αρχές του λιμένα προορισμού διαβιβάζουν, εφόσον κρίνεται αναγκαίο, λεπτομερή στοιχεία των δηλωτικών στις αρμόδιες αρχές του λιμένα αναχώρησης προς επαλήθευση. 5. Με την επιφύλαξη των διατάξεων των άρθρων 365 και 366, 450α έως 450δ, καθώς και του τίτλου VII του κώδικα: α) η ναυτιλιακή εταιρεία γνωστοποιεί στις τελωνειακές αρχές κάθε παράβαση ή παρατυπία· β) οι τελωνειακές αρχές του λιμένα προορισμού γνωστοποιούν, το ταχύτερο δυνατό, στις τελωνειακές αρχές του λιμένα αναχώρησης και στην αρχή έκδοσης της άδειας κάθε παράβαση ή παρατυπία." 52. Μετά το άρθρο 448, η επικεφαλίδα "Τμήμα 3 - Μεταφορές μέσω δικτύου αγωγών" αντικαθίστανται από το ακόλουθο κείμενο: "Υποτμήμα 11 Απλουστευμένη διαδικασία ειδικά για εμπορεύματα που μεταφέρονται με δίκτυο αγωγών" 53. Μετά το άρθρο 450 παρεμβάλλεται το ακόλουθο τμήμα 4: "Τμήμα 4 Τελωνειακή οφειλή και είσπραξη οφειλής Άρθρο 450α Η προθεσμία που αναφέρεται στο άρθρο 215 παράγραφος 1 τρίτη περίπτωση του κώδικα είναι δέκα μήνες από την αποδοχή της δήλωσης διαμετακόμισης. Άρθρο 450β 1. Όταν, μετά την ανάληψη δράσης για την είσπραξη των λοιπών επιβαρύνσεων, αποδεικνύεται ο τόπος όπου σημειώθηκαν τα γεγονότα που οδήγησαν στη γένεση της τελωνειακής οφειλής, με κάθε μέσον, στις τελωνειακές αρχές που ορίζονται σύμφωνα με το άρθρο 215 του κώδικα, εφεξής 'αιτούσες αρχές', αυτές απευθύνουν αμέσως στις τελωνειακές αρχές που είναι αρμόδιες για τον εν λόγω τόπο, εφεξής 'αρχές στις οποίες υποβάλλεται η αίτηση', όλα τα χρήσιμα έγγραφα, συμπεριλαμβανομένου ενός επικυρωμένου αντιγράφου των αποδεικτικών στοιχείων. Οι αρχές στις οποίες υποβάλλεται η αίτηση βεβαιώνουν την παραλαβή της δηλώνοντας αν αποδέχονται την αρμοδιότητα για την είσπραξη. Ελλείψει απάντησης εντός τριών μηνών, οι αιτούσες αρχές ξαναρχίζουν αμέσως τη δράση για την είσπραξη που είχαν αναλάβει. 2. Αν οι αρχές στις οποίες υποβάλλεται η αίτηση ειναι αρμόδιες, κατά περίπτωση μετά την προθεσμία των τριών μηνών που αναφέρεται στην προηγούμενη παράγραφο και μετά από άμεση ενημέρωση των αιτουσών αρχών, αναλαμβάνουν νέα δράση για είσπραξη των λοιπών επιβαρύνσεων. Κάθε μη ολοκληρωθείσα διαδικασία είσπραξης των λοιπών οφειλών που αναλαμβάνουν οι αιτούσες αρχές αναστέλλεται μόλις οι αρχές στις οποίες υποβάλλεται η αίτηση τις ενημερώσουν για την απόφασή τους να πραγματοποιήσουν την είσπραξη. Μόλις οι αρχές στις οποίες υποβάλλεται η αίτηση παράσχουν απόδειξη της είσπραξης, οι αιτούσες αρχές είτε επιστρέφουν τις ήδη εισπραχθείσες λοιπές επιβαρύνσεις είτε ακυρώνουν τη διαδικασία είσπραξης των εν λόγω επιβαρύνσεων σύμφωνα με τις ισχύουσες διατάξεις. Άρθρο 450γ 1. Για το διάστημα που δεν έχει λήξει το καθεστώς, οι τελωνειακές αρχές που έχουν οριστεί σύμφωνα με το άρθρο 215 του κώδικα υποχρεούνται: α) εντός προθεσμίας δώδεκα μηνών από την ημερομηνία αποδοχής της δήλωσης διαμετακόμισης, να γνωστοποιήσουν στον τριτεγγυητή τη μη λήξη του καθεστώτος· β) εντός τριών ετών από την ημερομηνία αποδοχής της δήλωσης διαμετακόμισης, να ενημερώνουν τον τριτεγγυητή ότι είναι ή ενδέχεται να είναι υποχρεωμένος να καταβάλει τα ποσά για τα οποία είναι υπεύθυνος όσον αφορά την εν λόγω πράξη κοινοτικής διαμετακόμισης· η γνωστοποίηση αυτή απαιτείται να αναφέρει τον αριθμό και την ημερομηνία της δήλωσης διαμετακόμισης, το τελωνείο αναχώρησης, το όνομα του κύριου υπόχρεου και το ύψος των σχετικών ποσών. 2. Ο τριτεγγυητής απαλλάσσεται από τις υποχρεώσεις του, όταν δεν του παραδοθεί τουλάχιστον μία από τις γνωστοποιήσεις που αναφέρονται στην παράγραφο 1 εντός της ταχθείσας προθεσμίας. 3. Όταν οποιαδήποτε από τις εν λόγω γνωστοποιήσεις έχει αποσταλεί, ο τριτεγγυητής ενημερώνεται για την είσπραξη της τελωνειακής οφειλής ή για τη λήξη του καθεστώτος. Άρθρο 450δ Τα κράτη μέλη παρέχουν αμοιβαία συνδρομή για τον καθορισμό των αρμοδίων για την είσπραξη αρχών. Οι εν λόγω αρχές ενημερώνουν το τελωνείο αναχώρησης και το τελωνείο εγγύησης για όλες τις περιπτώσεις γένεσης της τελωνειακής οφειλής σε σχέση με δηλώσεις κοινοτικής διαμετακόμισης, οι οποίες έγιναν αποδεκτές από το τελωνείο αναχώρησης, καθώς και για τη δράση που αναλήφθηκε για την είσπραξη έναντι του οφειλέτη." 54. Στο άρθρο 454 παράγραφος 3, πρώτο εδάφιο, οι όροι "στο άρθρο 455 παράγραφος 1" αντικαθίστανται από τους όρους "στο άρθρο 455 παράγραφος 2". 55. Στο άρθρο 455, παράγραφος 2, οι όροι "στο άρθρο 11 παράγραφος 2 της σύμβασης TIR" αντικαθίστανται από τους όρους "στο άρθρο 11 παράγραφος 3 της σύμβασης TIR". 56. Στο άρθρο 457 β), παράγραφος 1, πρώτη φράση, οι όροι "του άρθρου 362" αντικαθίστανται από τους όρους "του παραρτήματος 44γ". 57. Μετά το άρθρο 462, παρεμβάλλεται το ακόλουθο κεφάλαιο 10α: "ΚΕΦΑΛΑΙΟ 10α Διαδικασία που εφαρμόζεται στις ταχυδρομικές αποστολές Άρθρο 462α 1. Όταν, υπό τους όρους του άρθρου 91 παράγραφος 2 στοιχείο στ) του κώδικα, η μεταφορά μη κοινοτικού εμπορεύματος από ένα σημείο του τελωνειακού εδάφους της Κοινότητας σε άλλο πραγματοποιείται με ταχυδρομική αποστολή (συμπεριλαμβανομένων των ταχυδρομικών δεμάτων), οι τελωνειακές αρχές του κράτους μέλους αποστολής υποχρεούνται να θέτουν οι ίδιες ή να επιβάλλουν την επίθεση ετικέτας σύμφωνης με το υπόδειγμα που παρέχεται στο παράρτημα 42 επί των συσκευασιών και των συνοδευτικών εγγράφων. 2. Όταν η μεταφορά κοινοτικού εμπορεύματος με προορισμό ή προέλευση τμήμα του τελωνειακού εδάφους της Κοινότητας, στο οποίο δεν εφαρμόζονται οι διατάξεις της οδηγίας 77/388/ΕΟΚ πραγματοποιείται με ταχυδρομική αποστολή (συμπεριλαμβανομένων των ταχυδρομικών δεμάτων), οι τελωνειακές αρχές του κράτους μέλους αποστολής υποχρεούνται να θέτουν οι ίδιες ή να επιβάλλουν την επίθεση ετικέτας σύμφωνης με το υπόδειγμα που παρέχεται στο παράρτημα 42β επί των συσκευασιών και των συνοδευτικών εγγράφων." 58. Στο παράρτημα 35, το κείμενο της υποσημείωσης (1) αντικαθίσταται από το ακόλουθο κείμενο: "(1) Δεν μπορεί σε καμία περίπτωση να ζητηθεί από τους χρήστες να συμπληρώσουν για τη διαμετακόμιση τις θέσεις αυτές του αντιτύπου αριθ. 5." 59. Το παράρτημα 37 τροποποιείται σύμφωνα με το παράρτημα I του παρόντος κανονισμού. 60. Το παράρτημα 37α αντικαθίσταται από το κείμενο που περιλαμβάνεται στο παράρτημα II του παρόντος κανονισμού. 61. Το παράρτημα 37β καταργείται. 62. Το παράρτημα 37γ αντικαθίσταται από το κείμενο που περιλαμβάνεται στο παράρτημα III του παρόντος κανονισμού. 63. Το παράρτημα 38 τροποποιείται σύμφωνα με το παράρτημα IV του παρόντος κανονισμού. 64. Παρεμβάλλεται το παράρτημα 44α, το κείμενο του οποίου περιλαμβάνεται στο παράρτημα V του παρόντος κανονισμού. 65. Παρεμβάλλεται το παράρτημα 44β, το κείμενο του οποίου περιλαμβάνεται στο παράρτημα VI του παρόντος κανονισμού. 66. Παρεμβάλλεται το παράρτημα 44γ, το κείμενο του οποίου περιλαμβάνεται στο παράρτημα VII του παρόντος κανονισμού. 67. Το παράρτημα 45α τροποποιείται σύμφωνα με το παράρτημα VIII του παρόντος κανονισμού. 68. Το παράρτημα 45β τροποποιείται σύμφωνα με το παράρτημα IX του παρόντος κανονισμού. 69. Το παράρτημα 46 αντικαθίσταται από το κείμενο που περιλαμβάνεται στο παράρτημα X του παρόντος κανονισμού. 70. Παρεμβάλλεται το παράρτημα 46α, το κείμενο του οποίου περιλαμβάνεται στο παράρτημα XI του παρόντος κανονισμού. 71. Παρεμβάλλεται το παράρτημα 46β, το κείμενο του οποίου περιλαμβάνεται στο παράρτημα XII του παρόντος κανονισμού. 72. Το παράρτημα 47 αντικαθίσταται από το κείμενο που περιλαμβάνεται στο παράρτημα XIII του παρόντος κανονισμού. 73. Παρεμβάλλεται το παράρτημα 47α, το κείμενο του οποίου περιλαμβάνεται στο παράρτημα XIV του παρόντος κανονισμού. 74. Τα παραρτήματα 48, 49 και 50 αντικαθίστανται, αντίστοιχα, από το κείμενο που περιλαμβάνεται στα παραρτήματα XV, XVI και XVII του παρόντος κανονισμού. 75. Το παράρτημα 51 αντικαθίσταται από το κείμενο που περιλαμβάνεται στο παράρτημα XVIII του παρόντος κανονισμού. 76. Παρεμβάλλεται το παράρτημα 51α, το κείμενο του οποίου περιλαμβάνεται στο παράρτημα XIX του παρόντος κανονισμού. 77. Παρεμβάλλεται το παράρτημα 51β, το κείμενο του οποίου περιλαμβάνεται στο παράρτημα XX του παρόντος κανονισμού. 78. Το παράρτημα 52 καταργείται. 79. Το παράρτημα 54 αντικαθίσταται από το κείμενο που περιλαμβάνεται στο παράρτημα XXI του παρόντος κανονισμού. 80. Τα παραρτήματα 55 και 57 καταργούνται. 81. Στο παράρτημα 77, οι κατ' αποκοπή συντελεστές απόδοσης "75,19", "76,92" και "64,52" που αναφέρονται στη στήλη 5, αριθμητική σειρά 15, 37 και 38 αντικαθίστανται, αντιστοίχως, από τους συντελεστές "78,74", "78,74" και "67,11". Άρθρο 2 Τα έντυπα που αναφέρονται στο άρθρο 1, σημεία 69, 72, 75 και 789 που χρησιμοποιούνταν πριν από τη θέση σε ισχύ του παρόντος κανονισμού, είναι δυνατό να εξακολουθήσουν να χρησιμοποιούνται μέχρις ότου εξαντληθούν τα αποθέματα, το αργότερο όμως μέχρι τις 31 Δεκεμβρίου 2002, με την επιφύλαξη συντακτικών τροποποιήσεων που ενδέχεται να πραγματοποιηθούν. Υπό τις προϋποθέσεις που αναφέρονται στο πρώτο εδάφιο, το έντυπο "TC32 - Τίτλος κατ'αποκοπήν εγγύησης" μπορεί να χρησιμοποιείται ως τίτλος μεμονωμένης εγγύησης κατά την έννοια του άρθρου 347 παράγραφος 2 του κανονισμού (ΕΟΚ) αριθ. 2454/93. Στην προκειμένη περίπτωση, ο όρος "κατ'αποκοπήν" που αναγράφεται στο πάνω μέρος της οπίσθιας σελίδας του εντύπου πρέπει να διαγράφεται και να αντικαθίσταται από τον όρο "μεμονωμένη". Άρθρο 3 Πριν από την 1η Ιανουαρίου 2003, η Επιτροπή θα πραγματοποιήσει, βάσει έκθεσης που θα εκπονηθεί σε συνεργασία με τις αντιπροσωπευτικές οργανώσεις των σχετικών οικονομικών κύκλων, την αξιολόγηση του μέτρου σχετικά με την αναγραφή του κωδικού ΕΣ. Θα ορίσει, κατά περίπτωση, τις περιπτώσεις και τις προϋποθέσεις υπό τις οποίες η υποχρέωση χρησιμοποίησης του εν λόγω κωδικού και κατά περίπτωση άλλων στοιχείων σχετικών με τα εμπορεύματα που υπάγονται στο καθεστώς κοινοτικής διαμετακόμισης θα μπορούσε να επεκταθεί σε μεγαλύτερο αριθμό πράξεων κοινοτικής διαμετακόμισης. Για την αξιολόγηση αυτή θα ληφθεί, ιδίως, υπόψη η ένταξη της κοινοτικής διαμετακόμισης σε μηχανογραφημένο σύστημα. Άρθρο 4 1. Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. 2. Τα σημεία 2 έως 80 του άρθρου 1 εφαρμόζονται από την 1η Ιουλίου 2001. Εντούτοις, από την 1η Ιανουαρίου 2001, οι πράξεις κοινοτικής διαμετακόμισης που αφορούν εμπορεύματα που απαριθμούνται στο παράρτημα 44γ του κανονισμού (ΕΟΚ) αριθ. 2454/93 μπορούν να πραγματοποιούνται με συνολική εγγύηση μόνο εφόσον αυτή έχει χορηγηθεί σύμφωνα με τα άρθρα 372 έως 384 του εν λόγω κανονισμού. Το άρθρο 404 του κανονισμού (ΕΟΚ) αριθ. 2454/93 καθώς και οι μεταβατικές διατάξεις που προβλέπονται στην παράγραφο 5 δεύτερο εδάφιο του παρόντος άρθρου εφαρμόζονται από την 1η Ιανουαρίου 2001. Για τους σκοπούς του άρθρου 4 παράγραφος 3 του κανονισμού (ΕΟΚ) αριθ. 565/80, το σημείο 81 του άρθρου 1 εφαρμόζεται από την 1η Σεπτεμβρίου 1998. 3. Οι διατάξεις του παρόντος κανονισμού δεν εφαρμόζονται στα εμπορεύματα που τίθενται στο καθεστώς κοινοτικής διαμετακόμισης πριν την ημερομηνία ενάρξεως εφαρμογής. 4. Το άρθρο 358 παράγραφος 1 του κανονισμού (ΕΟΚ) αριθ. 2454/93 εφαρμόζεται στα τελωνεία αναχώρησης το αργότερο από την έναρξη εφαρμογής των άρθρων 367 έως 371 του εν λόγω κανονισμού. 5. Όσον αφορά τις άδειες που προβλέπονται στο τμήμα 3 του κεφαλαίου 4 του τίτλου II του τμήματος II του κανονισμού (ΕΟΚ) αριθ. 2454/93, οι άδειες που ισχύουν κατά την ημερομηνία έναρξης εφαρμογής του παρόντος κανονισμού εξακολουθούν να ισχύουν έως οι άδειες που ισχύουν κατά την ημερομηνία εφαρμογής του παρόντος κανονισμού μπορούν να εξακολουθήσουν να εφαρμόζονται μέχρι τις 31 Δεκεμβρίου 2001. Κάθε άδεια που παρέχει καθεστώς εγκεκριμένου αποστολέα πρέπει να έχει συμμορφωθεί προς το άρθρο 404 του κανονισμού (ΕΟΚ) αριθ. 2454/93 μόλις το εκάστοτε τελωνείο αναχώρησης αρχίσει να εφαρμόζει τις διατάξεις των άρθρων 367 έως 371 του εν λόγω κανονισμού. Εντούτοις, οι άδειες που ισχύουν πριν από τις 31 Μαρτίου 1999 πρέπει να έχουν συμμορφωθεί προς το άρθρο 404 κατά την ημερομηνία που καθορίζουν οι τελωνειακές αρχές, και το αργότερο στις 31 Μαρτίου 2004. Οι απλουστεύσεις που αναφέρονονται στο άρθρο 372 παράγραφος 1 στοιχείο ζ) σημεία i) και iv) θα οδηγήσουν σε άδεια από την ημερομηνία και υπό τις προϋποθέσεις που θα καθοριστούν με τη διαδικασία της επιτροπής. 6. Η δεύτερη φράση του δευτέρου εδαφίου και το τρίτο εδάφιο του άρθρου 2 του κανονισμού (ΕΚ) αριθ. 502/1999 απαλείφονται. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Δεκεμβρίου 2000.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3156
3258
2520
5842

EuroVoc IDs (Expanded): 3156
3258
2520
5842

Dataset Source: meu

Split: train